url: =Dr. Cing Pum Nem kiang pan Hopihna :: ZOMI DAILY\nposted on 5 February 2015 at 11:16 am Lomkholna: Zomi\nDear Netters, Abeisa November-December 2014 sung a damlohna tawh Thailand gam Bangkok khuapi ah zato lum a pai Dr. Cing Pum Nem @ Cingkok in Pasian huhna tawh damna a ngah kikna le a mipihte panpihna tuamtuam tungah lungdamkohna lai kei mimal tungtawn in Tangkona neih sak ding lai hong khakna pen kei manlahna tuamtuam hangin, tun hong khaahkhia thei pan ka hi hi. Siamah Cingkok zong cidam in a teenna Tedim khuapih ah sepna mabante zom thei ta cih kiza hi. A nuai a bangin ama lungdamkok laikhak hong khahkhiat sak ing. Lungdam. (By: Sia Khampeek )\nZomi Laizomte khempeuh tungah lungdam kohna (By: Dr. Cing Pum Nem)\nKa damloh na zia:\n2011 pan kipan in gilzang sungah cancer natna hong kimu khia ahih manin Academy, zato, Yangon ah kibawl ka na kipan hi. Cancer zatui kithuh ding ciangin Bangkok ah kilah ding ngaihsutna hong ki pia tek ahih man in Bangkok ah maban zom dingin ka tunu Niang Sian Hoih tawh ka pai hi. Pasian hehpihna tawh Bangkok ah hoihtak ka kilak thei ka hih manin kha 4 khit teh inn lam ka na zuan thei uh hi. Kha 6 hal in Bangkpk ah zato ka ki laka, tu kum ciangin kum khat hal a kilak ding, December kha a Bangkok pai ding ka hi hi.\nTutunga ka dam loh vatna:\nAugust kha kipat in ka khe taklam pen hong hik milmel zel hi. Ka lungnuam lo ahih manin Yangon ah ka nau ka gen leh a lungnuam lo in Yangon ah hong sam suk hi. Ka lutang na thei zel a, kasiip mahmah ka thuak lah pha diak hi. Tua bang tengtawh 17 ni in khuaphawk lo in om vat mawk ka hih manin Asia Royal Hospital ah Ambulance tawh hong ki puak hi. Ka om zia teng siavuan ten hong et ciangin Khuak sungah cancer natna lut hi ding cih ummawh pah lian hi. Ka lutang sung teng CT scan hong zaih pah uh a upmawh na bang takpi hi.\nKibawl zia :\nSiavuante in Khuak sunga natna pen na lipkhap uh ahih manin ngaihsut piak zia ding zong na tam sak lo in a hun asau len a tom ding tawh kisai in teh na ci uh hi. Bangbang ahi zong radiation (datkeen) leng phatuam ding hi, cih ngaihsut piakna hong om ciangin zatopi ah 5 vei ka na ken thei uh hi. Pasian in kisam asak ciangin amite zangin lampi hong honsak toto hi.\nDatkeen zawh ciangin Topan thathak hong guan in ka upa tanu (Siamah Huai Deih Cing) tawh Bangkok lam ka na zuan uh hi. Ka natna pen upmawh sangin na nasia zaw ahih manin lungzing in cih na ding theilo in ka om uh hi.\nDamna ahih leh Pasian kiangpan:\n2011 kum in ka kilah na sa zato a tung kik ka hih manin siavuan siamah te tawh ka ki ho pah thei hi. Ka nat zia pen nidang a tawh ki bang lo ahih manin siavuan te in hong patauh pih uh hi. Zato pen kumpi sung pan in a vakah hi le hang zekai lua ding ahih man in apua lam pan kah in, nitak mi bei lam ciang siavuan te tawh ka kimu zel uh hi.\nVial tampi mah siavuante tawh kimuh zawh nikhat, nitak nai 6 pawl, siavuannu in, na natna a om zia pen kua tawh kikup pih ding na hiam, kuan hong aamahkhan ding hiam, hong cih teh ka tunu bek tawh ka hi a, akisam khempeuh kei tungah hong gen lel in kei man akisam bangin ka geel ding hi, ka ci hi. Ka maitang hoihtak hong en a, tua khitteh ka natna omzia teng hong gen hi.\nCancer natna anasiatna aki gen ciangin a stage 1,2,3,4 cih bangin a kigen ahi hi. Tutung ka natna zong a sen sang pen stage 4 mah na hi a, lauhuai mahmahnta, cihna ahi hi. Bek tham lo in, Khuak sung cih pen amundang sangin alauhuai zawkzia ah, luguh pen innpi tawh aki bang hi a, a sungah van ki behlap leh luguh kikeek thei lo ahih manin akisia ding hi, ci-in gentehna tawh hong siang gen hi. Ka Khuak sunga meima bawk pen 2.6 x 3.8 x 3.1 cm gol hi, tua ahih manin hun tam sot ding hoih lo ding hi, hong ci hi.\nKa natna anasiatna zia ka theih ciangin ka lungsim tawng panin Topa tungah ka kiko a, Topa ka damlohna pen deihna nei ding na hi, a sisa a tho kik sak, adam lo te adam sak, a nungta Pasian na hi hi, ci-in ka lungsimtawng panin Topa tungah ka kiko hi.\nHih hun laitak in kei thuakhop in kasiip na a, kei tha in zong kalsuan ding hamsa ka sa hi. Ahih hangin Topan ka thungetna hong dawng a a lamdang takin Topa hong lawnna ka thei hi. Ka siip na in, asa vetvet pen hong vot denden a, kei bek wheel Chair tutna a tu pen lamdang sa in ka kim ka paam ka en hi. Topa’n hong lawng hi lo maw, kei ka siip na nawn lo pi, nuam sing Topa, ci-in lungdam ka ko hi. Natna lungno ka Khuak sungah a om lai ahih hangin anatna ka thuak kha nawn kei hi. Damna cin pen natna lungno a om loh man hi lo a, anat lam i thuak loh zong Pasian hong piak damna hi mawk lo ahiam, ka ci hi. Hih hun aki pan Topa hong lawm khak man in ka pumpi a tha zawnkhal hangin ka Kha tha a hat hi.\nKa ki-at zia:\nNovember 18 ni zingsang nai 8 in operation khan ah ka lut hi. Nai 5 sung sawt ding ci ahih manin nai nga hong sat khitteh khua ka phawk pak kei hi. Lungsim patauh na sa hangin ka U te leh hong ompih khempeuh na patau lua khin ta hi. Akuama peuh in thu hong nget sak ngiat ahih manin nai khat val deuh teh khua ka phawk aa na sak valval zong om lo in special ICU khan ah ka om hi. Ka lu a ki tuam velval ding ka sak leh na tua ci lo bilbel ahih man in ka lung dam mahmah hi. Ka ki-at zawh ni 10 sung zato ah a om ding ka hih hang, akuama peuh thunget sakna leh Pasian hehpihna hangin ni 3 khitteh zato ka tuak zo pah hi.\nTopa in kisam asak ciangin abawlsa amite mah zangin a vangliatna te ki lang sak hi. Zato kah ding ka pai in lamsap ding leh nektawm ding bek tawh ka ki pan uh hi. Ahih hangin Topan na khempeuh hong sik ding ahih lam ka thei hi. “Khut sungah sum a om man in sum aki nei hi lo a, sum tang neih loh man in zong aki zawng hi peuhmah lo hi” cih pen ka nuntak pih thu khat ahi hi. Khat veivei khut sungah sum a om loh manin ki patau thei hi. Ki ngaihsun khial thei kasa hii. Topa in kisam asak ciangin azat nop amite hong zang in hong sik hi. Tua ahih manin tutunga ka ki bawl na ding hamsatna hong om ciangin kei bangin phawk kha lo in lawmte hong kisa in akisam ding sum hong na pulak sak uh hi. Pasian in mite lungsim na lawng ahih manin ka ki-at na ding akisam sum bek hilo in leitung mun tuamtuam pan in thungetna, thapiakna leh upna hanga lawm le gual tampi ka nei thuah lai hi. Topa bel lamdang ei. Azat amite zong lamdang ei, ki theihpih ngei zong hi gai lo kha mai thei, ahih hangin itna hangin thute ki ngetsak in khat le khat maa kipanpih in, iki khual diamdiam nate ka muh teh Pasian hoihna lamdang ka sa hi.\nHong panpih, hong vaihawm pih leh hong dinpih mimal te amin in kong pulak vek zo kei ding hi. Zanhak in, antanga thu hong nget sak tampi om hi. Nasem kawmkawm in a tawlngak kikala phone tawh thu hong nget sak zong tawm lo hi. Inn sung tawng pan in lungsim takpi tawh thu hong ngetsaka khitui luang zong tampi om hi. Pasian minthan na dinga a sumtang mahmah hong khak tampi banah, nek ding dawn ding, ka duh mahmah vaimin, gatam, bal, kawlkai, leh zo-an tuamtuam hong pia te zong pulak zawh ding hi lo hi.\nHih bang thupha ka san na dingin, David Kumpipa in, “Topa PASIAN aw, tu ciang dong hih bangin kei nong kep na dingin kei kua hi a, ka innkuan bang ahi hiam? (2 Sam. 7:18) acih mah bangin ken zong ka ki ci hi. Hih te khempeuh pen ka ngaihsut teh thu dang hang hi peuhmah lo in Jesuh sisan hanga damna ka ngah na leh, a lamdang Pasian hong itna hang na hi zen hi.\nHih itna anei mite te sungah IT NA mah hong nungta in mawk om lo ahih manin hong luangkhia a, tuni in mit in a kimu khia thei damna thupha te ahi hi.\nHih thupha khempeuh in Pasian minthanna hi hen la, mihingte ki piak bat theih lo iki sapna hong thei Pasian in mimal tungah ahi zong kipawlna tuamtuam te leh Pawlpi te tungah iki sap bangin thupha tawh hong phungvuh sak ding i ki thunget sak na ahi hi. Lungdamna Lianpi tawh, Cing Pum Neam (S/n Cingkok)\nPrevious: Europe ZOMUS Thupuak ~ JK Kam\nNext: Zolai kisinna (Kawllai tawh)


timestamp: atn

url: =COVID-19 khait leitung huih nunzia | Tongsan\nMikang paunak khat in, “Kitasapna in muhkhiatthak kipatna hi” ci in na gen ngei hi. Tua “kitasapna” hang mah in tuikhutha zatna set (steam engine) a kipan leitung pualam-a lengleng setpi (space shuttle) tedong ih bawlkhia hi. Gaalpi Nihna khit ciangin leitungbup makaipi te leitung kilemna ding tawh kisai kam kikupkhop sepkhop theih nading in United Nations a kici gamkhempeuh kipawlna lianpi khat kiphuankhia hi. COVID-19 in ee leh Gaalpi Nihna bangin a khiatna nei gamh (legacy) hong nusiat zodiam? Uphuai khollo mai hi. Ahi zongin hih pulnatna in tulaitak ih leitung dinmun pen atawm atam hong kheel veve ding hi. Leitungbup gamvai le sumbawlna ah kidemna te kuate in hongzo ding-a kuate in hong lelding hiam cihpen hun in thu honggen ding hi.\nLeitungbup Khuakhat Bangin Kizopna (A Retreat to Globalization)\nGalpi Nihna banglo in, hih pulnatna in leitungbup khuakhat bangin kizopna te hong kiam/zekai saktuam ding hi. Hih natna hangin tutkhop khawlkhop nate hong kikhaam toto a, mopawi le biakna pawi te akipan mipi ki kaihkhopna te thukhun tawh kikhaam ngiat ta hi. Kumpi thunei makai te inzong mipi in kisamlo pi in apua lam pusuah lohding hong thapia hi. Khualzin gamvakna te zong hong kikhaam toto ta hi. Natna pen olno tak in kilawh ziauziau ahih manin kigamla-a omding le a kisap leh tuamom ding dong hong kisam ta hi. Sihvui nangawn ngeina bangin lungkimtak in kibawlthei nawnlo ahih manin tu tadih a sihding pen hong kaamsiathuai diak tawh kibang hi.\nHih thupiangte in sepkhop diamdiam na le gamkhat tung ah gamkhat kingakh na (cooperation and interdependence) te hong buaisakzo mawk hi. Tua ahih manin mimal hitaleh gam hitaleh midangkhat, gamdangkhat tung ah kingakh niloh ding hong hithei nawnlo ahih manin, amaukia a dingtang zawh nadingun hong hanciam semsem ding uh hi. Zandiak April 14, 2020 ni in America te’ kumpina Donald Trump in leitungbup cidamna lam kipawlna lianpen ahi World Health Organization pen panpihna sum kapia nawnkei ding uh hi hong cigiap in leitungbup makaipi te hong liinglawng sak zo mahmah hi. Ahang in, hih kipawlna in COVID-19 pulnatna tawh kisai a hunlap in daal zolo bek tham lo Sente pawlmat zawhi ci uh hi. Leitungbup mapan khopna te hongkiam semsem hi.\nSuakta Takin Khualzin Gamvak Theihna (Freedom of Movement)\nHih pulnatna hangin gamkhat le gamkhat kilawmtatna tawh kisai suakta takin kikawm kizop nate hongkiam ding hi. Ahi zongin European Union sung le gam pawlkhat te ah khualzin gamvakna te thakhat thu in hong khawlsuak pah samlo ding hi. Pulnatna pen hong maimang pah kei aleh hong kipan kikkik theiding ahih manin tua launa-in gam makai te in suakta tak-a khualzin gamvak theina tawh kisai a thukhun te uh hong ngaihsun pha kik ding uh hi. Bangbang ahi zongin England te’ nusiatna (Brexit) hang in a meima sa Europen Union sung ah kizop kikawmna te hong kiam dinghi. Tuaban ah, sumbawlte in sumbawlna tawh kisai ki khupkhopna (business negotiations), gamhuang kaantan in sumzuak sumleina (trade) le sum meetbawlna (investment) tawh kisai ki thukimna (deals) te a bawlna vuah online le internet te hongzangh semsem ding uh hi. Internet le technology sumbawlpi te ahi Amazon, Google, Apple le Facebook cihte hong hau semsem ding hi. Pilna zonna sangte le univeristy te inzong huihlak (online) panin sintheih ding hong hanciam ding uh hi. Vaksuk vaktoh na te hongkiam ding hi.\nLeitungbup Sumzuak Sumleina le Sum Meetbawlna (Global Trade & Investment)\nHih Wuhan lungno in leitungbup sumzuak sumleina le sum meetbawlna te zong hong kheel dinghi. Pawlkhatte in hih natna pen leitungbup vanzuak vanleina (world trade system) buaisak-in a meetbawl theih nading-un Sente in gaalvan (biological weapon) khat in a hong bawl’ hi ci-in gen uh hi. Hih upmawh thugen te (conspiracy theories) nawlkhin phot-in Sente’ supzawkna tawm kikum suk lai ni. Leitungbup van bawlkhiat/suahkhiat na phualpi (global supply chain hub) ahi Sen gam pen a tulsawm-a sim company lianpi te le tua company te’ sepkhop pih company dang tampi te’ phualsatna mun ahihi. Hih pulnatna hangin Nitumna gamte le Japan te’ company lianpite a kihel, company kipawlna lianpi honkhat in Sengam nusia ta hi. Frobes Magazine-a thului atpa khat in, “U.S. company te taikhia ta hi. Vanzuak valeina gaalpi (trade war) aw lungdam kongko hi. Compay tampi paikhiat beh laiding hi, COVID-19 aw lungdam ing,” na ci hi. Kenbel, tua company te Leitaw le Nisuahna kikaal-a gamte (Southeast Asia) ah hong kikhin dinguh ahih manin “Pha kasa, la kasa,” ci-in ka lamlam hi. “Eh! Nakhawl dih o!Tua company te Kawlgam ah hongpai tuanlo pi,” ci-in Kawlgam-a tualgaalte (civil wars) ka haamsiat hi.\nNitumna le Japan sumbawlte bekthamlo, ama’ sumbawlna tung-a kinga ngitnget den a vengpa Kawlgam nangawn inzong March 13, 2020 ni-in “Sente’ tunga kingakh detkeei ding piangnawn kei ei” ci in pulaak khia hi. Tua ahih manin hih pulnatna in Sente a vulsa in nusia theiding hi. Southeast Asia le Mexico gamte in leitungbup vansuahna phualpi dinmun pan in Sengam suankhia theiding hi. Leitungbup sumzuak sumlei na le sum meetbawlna te hih natna pan in hong suakta kikphial zongin, sumbawlna taai kidemna ah agualzo te le a lel te hong ki bang nawnlo ding hi.\nCOVID-19 khit ah leitung pen hong kikhenkham tektek zawding hi. Tua ki khenkhapna pen a diak in America le Sente’ kikaal ah hong lian deuh ding hi. Pawlkhat in bel tumahmah inzong Sente le America te “Asia Model Cold War” a ki mawlmawl ta uh hi ci uhhi. Bangbang hitaleh South China Sea ah Sente hong ki lalsak niloh ding ahih manin Nisuahna lam ah communism pen a suakta gamte’ ading in thu nawngkaai pikhat-in hong omsuak ding hi. Nitumna lam ah a hih leh, Sente’ thuneihna hongkhan semsem ding launa-in, Sente deihlohna (Sinophobia) hongkhang semsem ding hi. A kitawng te leptuahding vaipuak anei UN Secretary General Guterres va hehnep kul in teh.\nSource: Tongsan Columnist\nVia: Benjamin Mung Sian Kim


url: =Sangsia pipa ~ Philip Khaipu :: ZOMI DAILY\nposted on 26 January 2015 at 9:15 pm Lomkholna: Article, PhilipKhaipu\nLeitungah tuni ciangdong a kinak zat mahmah leh hong uk zo khe mahmah ahi innkuan kim phial in kisam in, kisam tase kei leh neih loh kipha mawh phial aa i ngaihsut pen Melmuh Tongsan -Television (TV) a hihi. Ka neu lei in ah TV pen colour nangawn a omlo khutpi mai 6” cia ding khat bebek ka khua vuah a nei zo inn khat om in, mu nuam lua kisa in tawlet vang nagawn ah kidak aa, tua zong muh ding haksa ahih man in zuak vang a hi aa, a ki muh theih nading khat pepeuh pan in mit langkhat bek tawh ki en ta zen hi. Tulai pau leh nasia kisa mahmah hi.\nTu in ahih leh inn kim ah khan kim phial ah kinei aa, channel tuamtuam leh Player tawh kizom in muh nop khempeuh ki-en thei hi. Mipi omna mun bus khawlna, an sai, niangtui saite, Hotel, zato leh khawl munte a kipan sumbuk pi te ah TV kikoih in om hi. Leitung khantoh tawh kiton in TV zatna zong tam aa, thuthak leh van thak zuakna lahna in kilim zat mahmah hi. A hizong in theih ding thupi mahmah khat om gige hi.\nNa inn sungah TV hong lut ni a kipan in, sangsia pipa hong lengla a hih lam phawk gige in. Na naupang te in hong umcih pah lingleng ding uh aa, tua lo adang teng zong a man a om leh tuhpha hong la in hoih tak hong kizia ding aa, TV lam mah hong nga ding hi. Tawm vei khit ciangin na inn kuan un na kim phial tading uhhi. Sangsia pipa in thu hong gengen dinga, no pauding hun peuh mah hong om hetlo ding hi.\nNa innkuan suang vuah kihona hong tawm tetek ding aa, tate in nu le pa thu hong mang nawnlo in TV thu hong ngai ta ding uhhi. Tua hia, TV in mihing te kizopna ahi, ki hopihna leh kikup diamdiam nading mun khempeuh leh huntampi hong laksak hi. Tua ahih man in Sangsia pipa in na innsung hong uk ma in nang sangsia pia na uk ding kisam hi.\nNaupang kum 12 gual khat in Inn ah TV a om leh moview 800 val peuh mah en khin limlim hi ci’n mipil te’n gen uhhi. Tua hia, tua kum 12 gual naupang in tualthatna 1400 val mukhin aa, nu le pa omkhawpna 400 enkhin in, gitloh kammal tampi, nikten puansilh dan, a kipan a hoih sangin a hoih lo tampi hilh kullo in thei mang khin hi ci hi.\nTV neih ding thupi mah hi. A hi ta zongin a zatdan siam inla tate ading gelsak in hoih nasak CD/DVD en sak zaw in, tualo te bel ensak kei le cin hoih zaw hi. Tate khawng Remote control zatsak na pen khantohna sa kha kei in.\nPrevious: Zomi sungah Australia gammi hihna ngah ki behlap\nNext: Gamdang mite ading akibawl Kad Perjasa (Privilege Card) Immigration te’n sanglo


url: =A lawmngaihnu adawtlup khitciang in amahleh amah kithahsawm ~ ZD :: ZOMI DAILY\nposted on 25 March 2017 at 1:51 am Lomkholna: Malaysia, News, Sawltak, World\nMalaysia, Sarawak ah lawm kingai kopkhat kitawng in apasal in alawmnu temtawh dawtlum hi. Tuakhit ciangin amahzong amahleh amah ki thahsawm, Suicide sawm in ahi zongin palik te’n mankhia cih theStar pan kiza hi.\nTua pasalpa pen kum 25 aphakhin khat hi a, mawtaw vantuamtuam zuakna Car Accessories Salesman asemkhat ahihi. Friday zingsang in hihpa pen palik te’n man uh a, apumpi, angawng leh akhut cihte ah liamma omkawikawi ahih manin Sarawak General Hospital ah kipuak hi ci’n Sarawak CID chief Senior Asst Comm Datuk Dev Kumar in genkhia hi.\nPalik te’n tua Salesman thudotna aneih uhciangin agenkhiatna ah alawmnu Girlfriend pen kum 25 aphakhin khat hi a, Shop Assistant nasep asemkhat cihi. Liang Kee Commercial Center aom a lawmngaihnu innsaapna ah kitawng kahih manun ka lawmngaihnu kadawtlum ci’n palik te kiangah genkhia hi.\nPalik te’nzong tua agenna mun ava et uhciangin a lawmngaihnu pen sualtung a kiphah lupna Mattress tungah asisa in kimu a, sitawh kidim cihi.\nTua numeinu pen agawl panin temta tawh akidawt hi a, akidawtna temta zong sitawh kidim in aluang geinai mahah kikoih hi.\nVideo na etnopleh: Lovers’ tiff ends in murder\nSalesman pa akidotbeh ciangin a lawmngaihnu innsaapna ah tuazan in ka giakkhawm uh cihi. A lawmngaihnu pen pasaldang khattawh amuhkhop vai tawh kisai in kitotna kipan in kinak totmahmah uhhi.\nTuaciangin apasal in ageinai aom temta manin alawmnu agawl pan dawtsuk hi. Amahzong kisihbawlnuam ahih manin amahleh amah agil kidawtin, tuakhitciang agawl leh akhutzong ki at cihi.\nTuabang in amahleh amah akidawt khitciangin alungsim kikhelkik in, ageinai vanzuakna khatah taivingveng in huhna ngen cihi.\nTua vansai Convenience Store te huhna tawh zato tungthei in kibawlsan a, ahi zongin palik te’n matsa in koih uhhi.\nRelated: Malaysia, Sarawak ah Helicopter khat mangcip\nSarawak sungah tukumsung bekbek in mihing kithahna Murder Case agukna hita hi ci’n SAC Dev Kumar in genkhia hi. ZD Sawltak #zomidaily\nPrevious: US ah Amtrak meilengkhat New York Penn Station ah tuahsia ~ ZD\nNext: Malaysia ah IS migilo tetawh akizom mi 9 kimatbeh leuleu ~ ZD\nJoel Osteen teci panna


url: =Solkha tang nuai ah Tedim khuapi (12) ~ Hau Za Cin :: ZOMI DAILY\nposted on 27 January 2015 at 4:58 pm Lomkholna: Article, Hauzacin\nNitak khuazing ma in physician Dr. Thomas Sian Za Kham hong hawh in “Glimpse of Zomi Animism In Retrospect” cih ama laibu gelh hong piakhong hi. Amah pen Tedim ah zato siam a kigen hi in, laisiam leh mipil in a kiciamteh ahi hi. A pilna pen a nasep cina damna dingin a bawl bek hilo in Zomi te upna lui, Zomi te biakna tawh kisai zong limtak in na kan uh hi cih kimu hi. Ama’n a thupatna ah, “Zomi pen i minam min dik hi in, i pu i pa khang pek pan Zomi ciin a kiciamteh minam hi hang,” ciin na gelh pah hi.\nTuma kum 90 kiim pek a vasano lengcil a mu khinsa khat in Zomi thu leh Zomi vai tel mahmah a, tuni a Zomi vai khempeuh tawh kituak ahihna limtak gen hi. Zomi i hihna pen tunai a i kicih tawm hi peuhmah lo in nidang pekpek, i pupa hun pek pan i kicihsa leh i hihna dik leh maan ahi hi. Mite hong theihna sang eima kicihna ‘khumzaw’ ‘zaknopzaw’ hi ciin Dr. Kham in zong na ciamteh hi. Kei zong tua mah ka ci hi.\nTedim khuasung khe tawh ka vak ciang bang phawk ka hiam cih leh ka sangkah laiin khua lam ah mawtaw lampi cih zong om ngeilo, a om sunsun zong Jeep pai theihna dinga kibawl lampi neu cikcik hi a, vuikhu mahmah hi. Vuikhu taleh lamzik themkhat zangtam peuh leh kizuinuam hamtang se hi. Zuih den dingin lah lampi sau ahih manin a tomna lampi mah kitawnzaw hi. Mihing i hih manin i thagim ding mah kiphallo in a nuamzaw, a manlangzaw mah kizui hamtang hi.\nTuzana Tedim khuasung lamzikpi ka zuih pen a nuamzaw zui hituanlo in a lampi om mah a zui ka hipah hi. Khataang a am, a khialah leh zingciang ciahkhia leng khatang sangin electric tang kitammuhzaw ding a, solkha taang kimu nawnlo ding cih ka it man hi. Solkha tang ah huihsiang dik a vak hialhial a nop dan ka theihsa hi.\nIhmut hun dong lampi ka zuih kawmkawm un meltheih pawlkhat kiangah ka bang uh a, inn sung zong a pua lam tawh teh theih hilo in siangtho in sual te keuhkeuh vive kiphah hi. Tedim ah kibawltawm lenggahzu (grape juice) khawng ka dawn uh a, TV en in, video khawng zong ka en thei uh hi. Khuasung meivak pen electric kipialo ahih manin solar energy vive na de zaw uh a, solar power tawh TV, fridge, annhuanna cih bang kizang zaw hi.\nTua ahih manin mun nuam, khuanuam a hihna ding a kisam lai bel mei kicing taka zat ding a om kiphamawh lai hi. Lamgei a kikoih tawm lampi lak meivakte zong khuasung makai hanciam pawl in amau hanciam tawmna tawh a koih uh hi a, lamkawi a tamzaw khempeuh ah kikoih in mawtaw hawlte adingin phatuam mahmah hi. Ko vak zan in bel lampi dung khempeuh ah meivak kisamlo ahih manin tua meivak pheleplep te kisamlua lo a, lawmte in datmei (torch light) a puakte uh zong a kizatna ding tam mello hi.\nZan lup hun mahmahta cih ciang ka ciah pan uh a, inn ka tun uh ciang ko hong mangpha khak nuam hong hawhte tawh tawlpi khat ka tu leuleu uh hi. Holimlim in thunuam gen in ka nui zaizai uh a, inn venga nungak hel a tangval nui lalate zong ka galzak thei zel uh hi.\nLupma in ka van teng uh guang kik in, kithawi in ka om laitak un, inntek Nu Ciin leh Sia Mungpi (Rev. Vungh Suan Mung) te in ka puak dingin Belawi Tang hai 20 tak hong pia venvan a, lungdam si, lah ka van tam ahih manin pua khin zolo ding ka hih manin hai 12 khawng bek ka guang thei hi. Topa in amau hong itna leh deihsakna, hong zindona te uh a zah tampi in thupha tawh na vukkik ta hen.\nKa van teng ka kithawi khit ciang inntekte tawh mangpha kikhak in, lukun in Topa tungah hih ciang hong tunpihna lungdam ko in, a zingsang ciang nai 6am a Kawlpi zuan dingin ka lungsim heita a, ihmu dingin ka lukham tungah ka lu ka nga suk hi. Topa in hong tonpihna, hong muhsak Tedim khuapi leh ka Zomi pihte, ka muh ngeinailoh mual leh guam leh singkungte, ka khanna khua mah banga huihsiang a nunna khua nuam leh vuikhu pheupheu tawmkhat a kisikkhaknate, khataang ah lia leh taang lungkihual taka vak khawm diamdiam te, leitung hoihna kicingsak pak hoih leh singkung lopate leh, hun nuam ka zatte khempeuh lungngai kawmkawm in ka mit ka si diaidiai a, ka phawkkhak loh a om kha tam ciin ka ngaihsutsut laitak, ka khanlawh vat leh zingsang nai 5:05am na satta a, kei zong Kawlpi vanleng nai 11:00 AM a hongtu ding, tua tuang ding delh dingin ka kithawi pah hong kulta hi.\nThoto in zingsang nai 6 a hong pui ding mawtaw hong tunma in ka maiphiat in, ka ha nawt in, ka kihahsiang a, solkhapi zong a tum dingin mualdawn ah na tu veuvau ta ahih manin “Mangpha” ciin hong kha ahi tam ka ci hi. Khuavak kician nailo a, phalvak hipan ahih manin huihnung hiauhiau kawm ah vasa ham kiza kiaukiau a, pengpelepte zong hong khanglo pah tading hi cih ka lamen hi. (zop lai ding) Hau Za Cin\nPrevious: Sese aw ei mate!\nNext: Lebanon gam aom Hotel khatah thautawi khatin mi 3 kaplum


url: =Sri Lanka, Colombo City zuanin aleng Malaysia Airline khat asetsia ahih manin kilehkik ~ ZD :: ZOMI DAILY\nposted on 17 February 2017 at 4:10 pm Lomkholna: Malaysia, News, Sawltak, World\nMalaysia te vanleng khat Kuala Lumpur khuapi panin Sri Lanka gam ii khuapi Colombo City zuanin alengkhia hi a, ahi zongin vanleng siatna om “Technical Issue” ahih manin, Kuala Lumpur Airport kizuan sakkik cih NST in genkhia hi. Tua asetsia vanleng pen Malaysia Airlines hi a, a Flight Number pen MH179 ahihi. (Pawlkhat in mawtaw tuahsia leh vanleng tuahsia te a number hong ngenkik khialkhialthei uhhi 🙂\nMalaysia Airlines te Statement pulakkhiatna ah tua vanleng pen zanni nitaklam 10:10pm in Kuala Lumpur International Airport (KLIA) panin alengkhia cihi. Ahi zongin vandawn ah alenlaitak APU akici Auxiliary Power Unit pen kihong theilo, ki Start theilo cihi.\nAPU pen Backup Power in akizang hi a, Aircraft in tuipi tungah anawkding ciangin honloh aphamawh ahihi. Tua honloh aphamawh APU pen ki Start theilomawk ahih manin, thunei te’n kilehsakkik uh a, KLIA ah tuzingsang 1:50am in tungkik seisai hi.\nBandaranaike International Airport zong vanleng taina Runway aki puahlaitak tawh kituak ahih manin, vanleng adang alengkikpahding ki vaihawm theilo ahih manin, tua vanleng tungah atuang Passengers khempeuh ageinai aom Hotels te ah ki giaksak ci’n Malaysia Airlines te’n Statement ah genkhia uhhi.\nTua vanleng azuiding Passengers teng tuni nitaklam 3:30pm hunin MH179D tawh ki lengkhiasakkik leuleu dinga, nawngkaina aom keileh Colombo ah amau gam ii Local Time nitak 4:35pm hunin tungding cihi.\nMalaysia Airlines thunei te’n Safety pen koi adinign athupi penpen hi. Tua ahih manin, hih vanleng kilehkikna hangin aziakailawh te kongthum uhhi ci’n pulakkhia uhhi.\nMalaysia Airlines MH370 amancip khitzawh, Malaysia Airlines akicihleh ki lunglut pianmawk hi. MH370 pen March 2014 kumin amangcip hi a, sumtampi huntampi bei in leitung gamtuamtuam in ahonhuan ngeingai hangin tudong kimuzonai mahmahlo hi. ZD Sawltak #zomidaily\nPrevious: Zomi Nam Ni thugen dan puah phatna ~ Khaibawi\nNext: Iraq, Baghdad City ah Car Bomb puakkham in mi 52 si, 50 val liamgawp ~ ZD


url: =Tedim khuasung ah Kawlte mi 5 in ansai khat suangtawh denggawp :: ZOMI DAILY\nTedim khuasung ah Kawlte mi 5 in ansai khat suangtawh denggawp\nposted on 12 July 2019 at 11:27 pm Lomkholna: News, Tedim, Zomi\nKa tuahkhak thu ~ Kap Thawn Mung :: Zan nitak aa, ka inn kongbiang ah ka tuah khak thu tawh kisai in, hong lung hi mawh pih leh, hong vaan pih, hong buai pih a kua mapeuh te khempeuh tung ah ka lungdam mah mah hi.\nAthu ala tawh kisai in, zan nitak in kasai ah Zato innthak lam na aa a sem, Pakkuko khuami Kawlte mi 5 in ann hong ne uh aa, nitak nai 9:00 kiim teh sum hong piak uh ciang in, hong khiam un ci in hong ngen uh hi. Ki khiam zo kei cih ka dawn kik na tawh ki zui in, hong heh uh a, hong phin uh hi. Hong gen hak tek tek uh aa, kam ka ki nial uh hi. A vek un hong vuak huan sawm uh teh palai hong sepsak ding in, sanggam te khat ka ko hi.\nPhone ka ki ho laitak un, hong phin beh uh aa, Tedim khua khuk sung ah, palik, hausa cih aa ki pan ka lau uh khat beek om kei hong ci lai uh hi. Tua kawmkal in, sai mai ah na pusuak uh a, hong phin hong to in, hong tawng ziah ziah uh hi. Tua kawmkal in, ka sai uh suang tawh hong deng ngek ngek uh hi. Tua laitak in, hong huh hong panpih ding kua mah pen kiim leh paam ah om lo hi.\nTua laitak in, den aa ka phone sap ka sanggam pa hong tung in, thu dam in ki ho ding acih leh a vek un, bawh huan in hong vuak cip sak gawp uh hi. Akhe, a khut, a bil, a mit leh a biang te ah si luang in, bawk gawp pah hi. Tua khit ciang in, ka gal vua hong pai phei cycle thum a gal muh uh teh a lawmte a huh ding hong pai ei ci in, to tai mang uh hi.\nSanggam pa liamma teng zatui ka nuh sak khit uh teh, amah kha in, zan ih mut ding ka ki thawi uh hi. Tua hun laitak pen zan 11:45 PM kiim hi ta hi. Tua lian leh kasai kong khak uh hong ki tuan in, ka inntung leh ka annbuuk uh suang tawh hong deng ziah ziah in, hong sim kik suk leu leu uh hi. Ko zong dah lua, lua lua leh thang pai lua in, phone tawh Lawibual Hausapa ka ko uh hi. Hausapa in Palik te na ko un hong cih na tawh ki zui in, ka ko pah aa, Myoma Hausa Pa Peter Thawng leh Palik tavuan nei te hong tung pah uh hi. Hong sim’ te na tai mang khin uh a hih ciang in, a giah buuk vuah va buluh to in, thong ah hong khum sak pah uh hi.\nTuni in Palik zum ah hong sap na tungtawn in ka vapai uh aa, no bang dan deih hong ci ahih man un, upadi ngeina om bang in, hong sep sak un ci in, lai ka na phah pah uh hi. Hih mun ah ih hehna, ih thangpaih nate ih gen nawn kei phot ding hi.\nAthu leh ala pen tua ciang hi phot hi. Mailam hong koi ci pai ding cih bel tungsiah thunei te hong sap, hong gel dan dan ci phot hang.\nEi gam, ei inntual zang lawm lawm ah hih bang thu ka tuah khak na tawh ki zui in, ka ngaih sut teh na kasa mah mah aa, ka khasia mah mah hi. Kei bek thuak hi ci in. ka ki ngaih sun nawn kei aa, ih mipi bup hong ki sim mawh na hi ci in, ka ngaih sut teh ka dip ngek na mah mah hi.\nMailam ah eite ki pum khat in, ki thutuak tak aa, nasep khop, geel khop ding te zong hong hong thupi tek tek ta ei ci in, ka phawk san san hi. Na vekpi tungah ka lungdam hi. Kap Thawn Mung/ Tedim Times\nPrevious: Adoniram Judson upna laigil ~ Pau Do Lian\nNext: Tedim Municipal zumpan Signboard vai zaksakna\n20 July 2019 at 8:14 pm\nTedim khua sung aa ansai ki deng gawp thu kazak ciang om thei lo in laigual tomno khat ong khah ing.\nA thuakpa cih mah bangin ih inn tualzaang lawm lawm ah ki vaan zolo in ki panpih zo kei leng mi te’n a hong simmawh danding ngaihsun zo keng. Ih Zomi cih zong gengen mah hangin ahi zongin ih ten ih omna Tedim khangno kipawlna te hong diang leh kilawm kasa hi. Zomi khangnò kipawlna te gamla pi ah om a hih man US khawng Malay khawng, Kawlpi khawng pan koi ci bangin kial lap zo peuhmah ding hiam. Zomi news cih khawng peuh a hawm koi koi te’n sum\nzonna hi ven. Zomi it ing a ci aa gamdang aa om\nte ih gam ih lei ah hong ciah kik aa thu a hong vann ding pen mualmong et nai zaw lai ding hi.Ka khangno lai in khangno ki pawlna cih zong\na om hilo in Sia Go Nang (Agape Church) te pawlkhat ki pum thutuah in Tedim khua a ding a hihnak leh a hih theih tawp uh tawh maapang uh\nhi. Tua pen minam itna kici hi. Tuhun ciang mi\npawlkhat te Politics dan pian danlo b’uangin minam itdan kineih kitam ta hi. Tua dan pen ih minam lak ah kidop huai lua ta hi.\nHausa Upa ten a hong panpih lungdam huai lua\nhi. Hausa kician nei ih hih manin lungdam huai\nhi. Tua hi kei leh ei pawl bang ihsuak ta diam?\nKi pawlna in thupi hi, a hi zong tua sang aa a thupi zaw pen ki panpih na, ki panpih ngamna\nin thupi zaw hi cih pen kei muhna kei ngaihsutna hi. Ki pawlna tam mahmah bangmah ih gam ih lei aa a teng te a ding ih sep khiat deihsakna a om kei leh tua kipawlna a khiatna om lo tawh kibang hi. Gamdang aa a om ih sanggam ten sunin zanin hong vaan pak zolo ding cih pen\nkhangno te’n ih theih ding thupi kasa hi. Ki pawlna khawng biakna pawlpi phuh ziau ziau danin ih ngaihsut aa ih phuattawm ziau loh ding\nngaihsun siam ni.\nIh gam ih lei ih minam a ding ih deihsak na leh ih it man hi.\n18 July 2019 at 7:57 pm\nHih bang thu te om ciang zomi te bek hilo in lei tung bup i theih ding kisam hi.Media te na sap ding uh zong kisam hi . Tua hi leh nam dang ten ong zakta tuam ding uh hi.\n18 July 2019 at 7:48 pm\nHih bang thu te om ciang zomi te bek hilo in lungtung bup i theih ding kisam hi.Media te na sap ding uh zong kisam hi . Tua hi leh nam dang ten ong zakta tuam ding uh hi.\nLeave a Reply to ilpino Cancel reply\nUS Vice President thak Mike Pence ~ Zomi Quavadis\nGlobal Zomi Idol Tonzang Sub-center kidemna lawhcing


url: =India ah numeino kum 11 aphapan khat abuanhuan pasal mi 17 kiman :: ZOMI DAILY\nposted on 19 July 2018 at 2:09 pm Lomkholna: India, News, Sawltak, World\nIndia gamsung ah numeino kum 11 aphapan khat abeisa tawlkhatsung pasal honkhat in zawhthawh thutawh buan ngekngek uhhi. Tuabangin numeino abuan pasal mi 17 ki mankhia khinta hi ci’n Tuesday ni in Indian Police te’n AFP te tungah genkhia uhhi.\nIndia gamsung ah numei kibuan, Rape Case cihpen aki zathei zelzel thuthangkhat hi a, tualak ah alipkhap huai kumcinglo numeino kibuan te lakah hih thuthangpen akiza nunung ahihi.\nTua buan athuak numeino pen abil hoihlo, khua azatheilo “Hearing Disability” khat hisawnsawn hi. India, Chennai City sung aom kuamah ateenlohna Apartment Block sungkhatah pasal honkhat kikhel in abuan zelzel uh kici hi.\nTuabangin abuante lakah Security Guards, tuizawnbawl Plumber, Elevator Operator cihte kihel uhhi ci’n State Police te’n genkhia hi.\nNumeino abuan masa penpen ahihleh kum 66 aphakhin Lift Operator khat ahihi. Numeino pen sanginn panin aciah laitak, Building Complex sungah Cycle tawh anawk laitak in buan athuak cihi.\nTua numeino abuan masapa in adang alawm pasal tezong abanban in sam a, numeino buansak in Video kizaihsak uhhi. Numeino in athuak zawhnawnloh ciangin a ihmut nadingin zatui sun in, guihtheih khamtheih akihel dawnding tuikhum “Drug-laced Soft Drink” zong pia uh kici hi.\nHihpen tuciangciang aki kankhiatheipak, aki genkhia theipakteng hi a, athu akicianzaw in thuktak in aki kansan laitak hi ci’n Local Police Official te’n AFP te tungah genkhia hi.\nLocal Report akizakna ah tua numeino pen Building Complex sung aom muntuamtuam, Basement, Terrace, Gym, Public Restoom cihte ah paipih kawikawi in buan kawikawi uh cihi.\nTuabangin numeino zawhthawh thutawh akibuanlam a innkuanpih te agenkhiat ciangin kitheipan a, tuaciangin amanlang in Police Report kibawlpih pahhi. Tulaitak tua numeino pen zatui akibawl laitak, Medical Attention akipiak laitak cihi.\nIndia gampen zahmawhvai kibawlsiatna “Sexual Violence” atam phadiak in aki ciamteh gamkhat ahihi. 2016 kumin aki pulakkhiatna ah India gamsung ah kumcingnailo naupang “Minor” bekbek mi 19,000 bang in bawlsiat thuakden uh kici hi. Tualak ah atamzaw pen Police Report cihbang kibawl seselo cisawnsawn hi.\nMore: India, Delhi ah naungek kha 8 bekbek aphapan khat buanthuak\nTukum January khasung inzong India gamsung Hindu Temple khatah numeino kum 8 bekbek aphapan khat ki mancip “Kidnap” in guihtheih zatui “Drug” kipia a, tuakhit ciangin pasal honkhat in nitampi tawlkhatsung buanhuan uh “Gang-raped for days” ahih manin tua numeino pen sihlawhliang hi. Tuaban ah Delhi City sungahzong numeino kha 8 bekbek aphapan khat nangawn buanthuak cih thuthangzong kiza ngei hi. Tuabang gamtatna hangin India gamsung ah kum 12 nuai numeino abuante pen sihdaan “Death Sentence” piakding hongki pankhia ahihi. Sawltak #zomidaily\nPrevious: A kizangthei mi suahsawm in\nNext: New Zealand gamah ka muhthu te leh lamdang ka sakte\nUS gamsung khualzinna pawlkhat – 89


url: =G.T.U, KALAY IN DEGREE PIAKNA NEI: (Photo tawh)\nDear Zomi Thu-uppih Akuamapeuh,\nZomi Khangno sungah gualzawh matutna hong ngah sanggamte' hangin lungdampihna tawh hih lai leh photo pawlkhat kong khahkhia hi.\nGovernment Technological University (GTU) Choma, Kalay in zani, Feb.9, 2014 (Sunday) AM.8:00-11:30 sungteng Degree piakna nei uh hi.\nHih sangpen a masa-in GTI, tuakhit teh GTCki ci a, kumpi U Thein Sein hong kipat a kipan GTU ah ci-in amin kikhel toto a, khantohna tampi hong om a uak hi.\nTutung degree piakte pen B.Tech, B.Com leh B.E cihte hi a, Master pen hih tak ah kipia nawn lo hi. A zomto suak zote, mark tam ngah, a qualify te in Mandalay leh Yanon cihte ah sinsak ta uh hi.\nZani a Degee ngah vekpi mimal 234 lak ah Zomi 40 kimbang kipha hi, ci-in Zomi Siamsin makai ahi, Tg.Bia Za Mung (a) Bia Mung (or) Mungsen in gen hi. Keima theihkhak pak pen amah leh Agape A.G te'' tagah sang (AMC Home) panin Tg.Thang Muan Lian (a) Muan Lian (khualui, Gamlai) in hong ngah manun amaute geel leh a ngah sanggamteng tungah lungdampihin ka angtangpih mahmah hi.\nKeipen Tg.Bia Mung, Mungsen in Video record dinga hong sap ahih manin a kihelkha thei ka suak hi. Maan ka lakkhak man pawlkhat kong khahkhia hi, na naetsak zel dih un.\nNungkum in, Mung khat mah ahi, Tg.Go Lam Mung in B.E te unau in B.E hong ngah uh a, tua ah zong hong sap uh hi a, kumsimin a Mung cih hong kizom ahih manin maikum teh akua Mung hiam khat in hong cial leuleu tam maw, ka na ci simsim hi. I ta i nau mi tampi in sang hong zawh toh ding uh ka lunggulhpih mahmah hi.\nTG.BIA ZA MUNG TANGTHU TOM KA THEIHPIHNA:\nTg.Bia Mung pen Sia Tuan Khaw Cin (Tan giat sia pensian) leh Nu Nian Lam Lun te' tate' lakah anau tum pen ahi hi. Sia Cin pen laihilh siam a kigen ngei khat hi a, a diakdiak in Match leh English pen siam pha diak a, ka tan giat lai pan ka ciapteh khat a na hi gige hi. Amau nupa pen Tuitawh khuapan a piang hi a, amah pen Pyidawtha lampan a suak hi-in tulaitak Tuitumveeng, Kalaymyo ah teeng uh hi. Unau sungah a nautum bel ahi hi . Emmunuel pawlpi ah om pawlpi ah om uh a, Pu Tunglutbeh ahi uh hi.\nGam leh lei a veipawl ah kihel kha ngei uh ahih manin a laisin ding zahin sin thei khin lo a, B.Tech pen kum sagihna tawh a zo zo pan hi ing, ci-in a inn thungetlakna uh ah zanni-in gen hi. Nautum ahih hangin picing a, Zomi siamsin sungah makai muan-le-suan khat ahih manin lungdampihna leh pahtawina in a maan leh a thu keima theihpih\npak teng a kihawmkhia i hi hi.\nSang pan ciah ciangin inn ah vaitutna in Bawng 1 leh Voktal 2 na go uh a, Emmanuel Sia/siamah tengin pulpit luah uh a, amau pata, nuta teng in thugenna tomkim nei ciat uh hi. Mai kum ah B.E a qualify leh Master zom nuam a, tuapan a qualify tohtoh lai a leh Ph.D dong ka zomnuam, cih zong mipi mai ah gen hi. A mabante thungetna tawh panpih ciat ni.\nHih sangpen ka lunglut mahmah den khat hi a, tu lamlam ciangin a kah zo ding mi hamsa tektek ta in gen uh ahih manin lai hat pian kulzek tuak ahi hi. A kah zozo in hanciam huai hi, ci-in ka mu hi. Tutungin sang zo akuamapeuh hong oungdampih leh hong pahtawi nuam ka hi hi. Ken kuamah hong telkim man lo ban ah Tg.Bia Mung pen Siamsin makai khat\nahih man ahi hi.\nTg.Bia Mung, Tg.Muan Lian leh GTU pan sang zo, ka mipih akuamapeuh


url: =Lampika leh Lungsimka ~ JK Kam :: ZOMI DAILY\nLampika leh Lungsimka ~ JK Kam\nposted on 19 July 2016 at 2:00 am Lomkholna: Article, JKKam\nA. Lampi Ka\n(1) ”Y” Lamka\n”Y” min a nei lampi hoih mahmah khat tung pan in ”A ” le ”X” min a nei lampi nih ka khia hi ci ni. ”A” lampi dung ah B-C-D-E-F-G…. cih bangin khuate kisat a, ”X” lampi dungah H-I-J-K-L-M-N-..,cih khuate zong kisat hi. Lamka cih pen mun atuamtuak pai nop man a a ka a hih zah khopin a lamtawp (destination) zong a tuam tuak hi pah hi. Mun khat pan a a ka khia lampi nih pen a ki tuah kik zong om theia, a ki tuak kik nawn vetlo zong om hi.\n(2) ”O” ah ki tuntuah kik\n”A” in ”X” tawh a ki tuah kik nop leh ”X” lam ah a kual pian in lampi hong sial ciang ”O” a kici na mun ah ki tuntuah kik thei ding hi. Khat bek in a kual sak sangin a nih un tawm tek kualsak tuak uh hi leh a ki tuntuahna uh manlang zaw kan lai ding hi.\n(3) Lamdung a om khuate dinmun\nB-C-D-E-FG..khua te pen ”A” lampi dung a a kilam khuate a hih zah khat un sum le pai zonna, nuntak khuasak dan, thu le la tampi tak mah ki kawm uh a hih manin khawk khat, innkuan khat hong suak pah uh hi. Tua mah bangin H-I-J-K-L-M-N khuate zong ”X” tawh na ki nahvawh zaw deuh pah uh hi. Hih khawk nih kikal ah kizopna le ki kawmna hong ki vang mahmah pah a hih manin ”no” le ”ko” cih kammal hong ging khia thei zel hi.\n(4) ”R” Lamneu\n”B” khua le ”J” khua te in thuhoih khat a muhna uh hangin ”R” kici lampi neu khat tawh na ki zom thei uh a, vai thupi tampi tak ki kawm thei uh hi. Tua lampi neu hangin ”B” khua te in ”J”khua pan in ”X” khawk pan a hong pai van te va ngah kha thei ding a, tua mah bang in ”J” khua te in zong ”B” khua panin ”A” khawk pan a hong pai vante va ngah kha thei ding hi.\n(5) ”Y” lamka bom ah kilehkikna\n”A” le ”X” lampi nih ii a katcilna mun pen ”Y” a hih mah bangin ”Y” lampi ah kileh in paikhawm kik uh hi leh a nih un a kibang lampi tawn khawm, a tonkhawm hong suak ding uh hi.\n(6) ”O” le ”Y” in thupitna neituak\n”O” mun pen ”A” khawkte leh ”X” khawkte ii ki tuntuak kikna mun ahih manin a kilunggulh mahmah mun thupi khat a hi hi. ”A” Khawk le ”X” khawk pan a a piang van le na teng ki khekna, ki zuakna, ki hopsawnna le ki pawlkhopna phual pi a hi hi. Tua a hihmanin khawk sunga om khua pawlkhatte in ”Y” phawk kha nawnlo in zong thusim nawnlo kha thei uh hi. A hih hangin ”A” le ”X” pen ”Y” tung pan a a ka khia a hih mah bangin amau khawknih sung a van hong lut te in ”Y” lampi tawn a hong lut na hi gige hi. ”Y” pan van hong lut manin ”O” ah na tampi a ki semkhia thei pan a hi hi.\nB. Lungsim Ka\n(1) ”Y” pan a a ka lungsim\nThu khat tungtang a sandan a kibanglo minih in a mau sanzia bek mah man pen kisa tek uh a hih manin a langkhat a te a khial in ki mu tuak ta uh hi. Kituak kik ding sangin a mau mai lam tek mah manawt suaknuam zaw tuak uh hi. Hih mi nihte in a mau ki naihuai pih lawmle gualtek tawh kikhawl in nungta khawm vaihawm khawm uh a hih manun thu lang a nei mi pawl nih a om hong suak thei hi. Tua a hih manin tang a kisa tuak mi nih a kitel khialh khit uh ciangin a mau sandan tuak mah tawh tang tak in paisuak le uh hi mi nih ii ki thutuak kik ding hong hamsa pha mahmah ta ding hi. Geometry Theory khat ah ”Giit tang nih( parellel lines) ki tuntuah kik ngeilo” ki ci hi.\n(2) ”O” mun a a kigawm lungsim\nIh thulang pa tawh ih ki thutuah kik nop a leh ei thu paizia pawlkhat khiam in a ma deihdan thu paizia tawh a ki nai thei pen in a mah ih va neh phei theih nak a leh thu hoih khat teitei tungtang ah ih ki thu tuak kik thei ding hi. Tua thuhoih a ki tuntuah kik na dingin khat bek ii va neh pheina sangin ih nih mah in ki nehphei tuak thei hi le hang ih ki thutuah kik na ding hong manlang zaw kan lai ding hi.\n(3) Ih pawl ih gualte dinmun\nEi tawh a kithuah khawm ih lawm ih gual, ih kinaipih zaw deuh tengin ei dan hong thei in ih thu paizia zong hong san pih ding uh hi. Ih thulang pa pen tawh ih ki tel zah in ih lawmle gual te’n hong telpih kha nawnlo uh a hih manin ih thulangpa pen a mau in a lamdang pi khat in na mu kha thei ding uh hi. Tua a hih manin thulang a nei mi pawlnih a om hong suak ziau in ”no” le ”ko” cih kammal hong ging khia ta ding hi. Tua bang hun ciangin kidemna, ki elna, ki hazatna,ki langbawlna…, cihte hong piang khia ziahziah kha lai ding hi. Limtak lungngai kik lehang hih zah a kisiatna a piangsak pen ”Y” lam ka hang na hi gige a, a taktak in ih ki telkhialh masakna thubulpi sangin tu a kisiatna pen a deihhuailo zaw thamtham hi. En ih theih pihkhit kholloh hangin ih lawmte tuak na ki muhdah mahmah gige thei hi. Hi zah a ki langneihna zong i lawmte tuak ii behlap thute hang na hi thei zaw lai hi.\n(4) ”R” Lampi neu tawh lungsim kizopna\nIh pawl ih lawmte tung pan in a siahuai zaw thu tampi tak hong piang theih mah bangin a langkhat lamah en le hang; ei leh ii thulangpa a ki ho thei naivetlo nagawn pen ii lawmte tuak ii thu hoih a kizop khakna uh hangin ei gel thu hoih in hong ki zom kik sak thei leuleu hi.\n(5) Ih ki telkhialhma a ih lungsim sam kik le hang\n”Hih zah a kitel khial suak ding lam thei khol hi leng tua ci dawn hetlo mah ding hi veng,” ” Tun hi ci mawk, hi ci pai suaksuak le hang kua mah a hampha om tuanlo” cih thu te limtak in lungngai le hang, hih ciang ih tunna pen thu khat (”Y” pan a lamka”) hang bek hi lel tak a hih manin a manlang thei penpen in ih thumasa ih va ki telsiam kik ding a hanciam huai lam ih phawk siam ding hi. A bulpi a kitelkhialhna ki telsiam thei kik hi le hang a hiang a thunengte hamsa nawnlo in a ma thuin hong vengveng thei lai ding hi.\n(6) Ih hihna sa le ih hih lai dingte in thupitna nei tuak\nMailam hun ah sepkhop ding, kipawlkhop ding ih lunggulh tek mah bangin ”O” a kici kipawlna khat hong piang in tua kipawlna hangin nalian tampi tak kisem khawm in hamphatna lianpi mah ki ngah kik thei hi. Tua a hih manin mailam hun a kipawlkhop a sepkhop theihna ding kihanciam in ki delhtek hi. Tua bang hun ciangin nidang hun lai a ih hihna masa thute ki phawk kha nawnlo thei hi. A hih hangin nidang lai a kipawlkhawm ngei ih hihman tuni in vai thupi tampi a vaihawm khawm thei ih hih lam zong phawk huai mahmah hi. Tua thu masa phawk thei hi le hang tu tawm a kithei tawmtawm hilo in ni dang a ki theisa, ih ki it zawh a sawt khin, a ki it ding te mah ih hih lam ih ki tel semsem ding hi. Tu a ih kipawlkhopna in nidang lai a ki pawlkhawm khinsa i hihna siksan a ki pawlkhawm ih hih lam telthei hi le hang tu tawm a kipawlkhop nopna lungsim, i kaihkhop tawmtawm lai ding pen, sangin mui bun zaw kan lai ding hi.\nPrevious: Itna taktak in ngakzo (True Love Waits) ~ T. Sawm Lian\nNext: Zo vontawite laitual lenna Swe-tui vangkhua – 1\n2020 a kipan Zomi makai dingte\nTwitter, Facebook, Instagram leh YouTube te gamtatzia tawh kisai President Trump in thupia\nInnkuan Khat Pawlpi Nih Zomite ~ Pa Khan Do\nLungso gilona leh Zawngkhalna ~ CS Dal


url: =21 September 2019 Sabbath 38na Sawm-ah khat in nasepna-ah hong tonkhawmsak ~ MUC\n21 September 2019 Sabbath 38na Sawm-ah khat in nasepna-ah hong tonkhawmsak\nAdmin 7:23:00 PM Articles, Offertory Reading Zomi\n21 September 2019 Sabbath 38na\nSawm-ah khat in nasepna-ah hong tonkhawmsak\n“ Biakinn sumpi khiatna kuang gei-ah Jesuh tu-a, mihonte in sumpi a khiat laitakun a en hi. A haute in tampipi hong khia uh hi. A zawng meigong numei khat zong hong pai a, sumnen tang nih hong khia hi. Tua ciangin a nungzuite sam a, “A dangte khempeuh sangin hih mizawng meigongnu in tam khia zaw hi. Bang hang hiam cihleh adangte in a neihval a lamval sung panun a khia uh ahi hi; ahi zongin amah zawng mahmah napi-in ama kivak nading nangawn siit loin a neih khempeuh a khiakhin ahi hi,” a ci hi (Mk. 12: 41-44)\nMi kimkhat in neihsa zeekna tawh kisai tel lo uh hi. Mi khempeuh tungah hong kipia thu hiam? ci-in ngaihsun uh hi. Piak ding nei lo mite in bang pia ding hiam, ci-in ngaihsun uh hi. Nektawm zong mite in bang pia ding uh hiam, ci uh hi. Hihte pen a hi takpi hi.\nI ngahna sung pan, tam leh tawm leh, sawm-ah khat Topa i ap ding kisam hi. Mihau, mizawng, ngahna lak pan sawm-ah khat hi. A hau mite in tampia zaw ding, a zawng mite’n tawm pia ding hi lo-in, mimal ngahna tung pan sawm-ah khat hi. Sumpi piak ahihleh mimal khentatna tungtawnin piak ding hi. Pasian in thupha hong pia ahih manin tua tungtawnin Ama tungah i piak kik ding kisam hi. Meigongnu sumpi khiat bangin ngahna sangin tam a khia mi zong om ding hi.\nNasep nei lo, ngahna khat zong a nei lo mi khat in zong Topa’ kamciam mitsuanin ni khat ni ciangin a piak ni hong tung ding hi. Pasian in Ama hong kalhna sangin a tam zaw pia dingin hong sawl lo, Ama hong kalhna sangin a tawm zaw piak ding deihtuan lo hi. Ama hong cihna tungah cihtak ding kisam hi.\nThuumna: Pasian in Ama pilna, a muhkholhna tawh a hong geelkholhsak bangin lungsim takpi tawh Amah tung i ap ding thupi hi.\nThungetna: Topa aw, na tungah a citak dingin hong makaih in. Amen.


url: =Khangluite’ Kidemna. Agelh - H. Gin En Cin - Laibu Saal\nHome > Thuluui/Articles > Khangluite’ Kidemna. Agelh - H. Gin En Cin\nKhangluite’ Kidemna. Agelh - H. Gin En Cin\nAgelh - H. Gin En Cin\nKhangluite galmat, samat, minza aih, tangza aih, gawh le lup, neihle lam in na kidem uh hi. Gal le sa mante hita leh mimza tangza late hita leh a aih kei uh leh a maan lo a ai lohte tawh kikim sak uh hi. Tua hia aa, man takei leh mimatsa ahi zong in, ai aa lawm leh gual avakte minthang sak uh hi. Tua ahih ciang in:\n(a) A kap a thang tazawm a, A ai aa thang ta zawm aw;\n(b) A kap in zu leh sa lawh e, A ai lawi bang thang nah e.\nnaci uh hi. Tua hi aa, man aa a-ai ding mi haksa hi. Inn khatkhat ah samin nei te lu aki suan liapluap hang in, amau matsa hikim lo hi. Amau nekle dawn si-in sa bet ding asawm te sabet na ah akiman peuhpeuh tua a sawmpa mat suak hi. Tua hun ciang in gamsung kuan te inzong kei matsa hi cilo in, asawmpa matding in seh pah uh hi. Gal sawm tezong tua mahbang ahi hi.\nInn alian theithei neihding kidem uh aa, sihna nopna ah akicing ding acihna un, “ sa-khi no khat imat ciang aa kicing ding” ci-in agol theithei in nalam uh hi. Apa in inn gina alam zawh kei leh atapa in ahoihzaw alam ding hanciam hi. Akhuam pen sawtpi kimang ding in singgil ato theithei sui uh hi. Tua ban ah ei Zogam aa po-lo, guahtui lak aa ato pen, Dol innka dawhding na hanciam uh hi. Dol cialnih bang dawh aa, tuangdung innka cialnih tan apha Dol peekkhat adawh zo te Pasal gina in na ki ngaih sun uh hi. Tua bang aa adawh zo te naming thang sak uh hi. Tua bang aa dawh ding aa, a hanciam pasal khat in la phuak aa:\n(a) Pa zua sausak khuambang laihna, Zanga pehsik gil bang;\n(b) Von vang khualna’n ciin tawh ciam ing; Thangnen dolcial hual ing.\nNaci hi. Tua zah in ipu te ipa te in tute,tate na khual uh aa, tuhun aa khang eite nangawn in amau dawhsa dol cial, amau lamsa innpi ibeel thei lai hi. Tuazah aa khang tampi manding a dawhzo ding na kidem uh hi. ( Dol cial khat lam-li).\nInn sung vanzat akicing theithei nei a, nophun dah-hun in kuama aa kawmlo a, a kicing neihding na hanciam uh hi. A diakdiak in sumgil ahi taubeel lamsang hahbawl uh hi. Tau bel khap 10, khap 9 pan khap 5 ciang bang a golgol in ciang ngitnget uh hi. Tua zong mimuh ding in pialkhang kiu khawng ah ciang se uh a, inn sung ilutnak leh amau hauhzia kiseh thei pah hi. Tua mah bang in zubeel zong agol pen saibeel pan in kau beeltung dong a golgol in gual ditdet uh hi. Tu leh hei zong tuamah bang in koih uh hi. Inn sung vanzat mi aa kawmpa hih sang in mi a kawmte hih ding na kidem uh hi. Tua ban ah beelte pen mo vanken, mo leina, henta kolpu a om leh tatna, vangil a kizang ahi hi.\nKhanglui lai in vangil thupi a kingaihsun khat “khi” ahi hi. Khi lak-ah khibah hoih tak a kitat a kikmei hilhhial te a hoihpen a kigen ahi hi. (Khibah a masa in galleng khi kici-a a tang in bil ah a kibah ciang in “khibah” kici hi.) Tua ban ah simkhi le khi nautang tuamtuam ahi hi. Khibah le khi tampi a ok zote mi thupi in na ngaihsun uh hi. Tua ban-ah sumngo tau bun-in a niksing uh sumngo khawngten in a gak nak uh leh mi cithei a ki ngaihsun pah ahi hi. Tuaban ah Pasalte in khibah hoih khat neih teitei sawm uh hi. Tuapen pasalna lah zong hi a, gal sung ah a kuan uh ciang in galte in that a, a lu alak kei uh leh a innkuanpihte in alu va laksak inla a ngawng a khibah tangpah in, ci-a a cial nading uh ahi hi. Hih khite zong mo leina, mo ken, henta kolpu a om leh tatna, sal tatna le dongtuah ciang a zat vangil mah ahi hi.\nPasal van ahi- thau, teipi, namsau le lum-te neihding na hanciam uh hi. Teipi le namsau mikim in na nei zo zawdiak aa, lum ahih leh pasal gal siamte in na nei uh hi. Thau pen sum nei gal le sa uukte in na nei zawdiak uh hi. Thau nei-te kipi et in ki zahtak a, muinam zong ne zawdiak uh ahih man-in ki-eng hi. ( Khangluite hunlai-a thau namnih na om a “ Angkilik” a cih uh England te bawl le “Holan”, acih uh Holland-te bawl hi a, a nih in siknang (sikduai) tawh kibawl ahi hi.) Tua khit I khantoh zawk ciang in thaumam, thau ka hong om ta hi. Kumpite in ei le ei kihut nading, innsa gilo, gamsa gilo pan a kidal nading in mi a pahtak te uh pahtawina in thau pia thei zel uh hi. Tua banga thau ngahpa in la phuak a:\n(a) Zangkhen kawlciang ziata ka tawi, Ka min in zangtual ban\n(b) Vaimang te’n pak bang hongtawi na, Tun aw, lia le tang bang\nnaci hi. Thau pen pasal picing khat ading in lawm hoih pen le vangil khat ahih man-in ipu ipa te in a neihzawh nading un na hanciam uh hi. A nei zote in ahoih theithei a nam tuamtuam lawng tampi neihding na kidem uh hi.\nNop hun dah hun-in kua ma inn ah kawmkul lo-in tumtheih a kisam bangbang amau innsung pan a lak khiat ziau pen khangluite kidemna khat ahi hi. Tua ahih man-in pasal a kisa ngelte in zam a aw kihual a ngaih theithei, a aw luang theithei 3 bang, tua zamte aw tawh a aw kihual khuang hoih mahmah khat, sialki ngaihkhat, khuado hun le a tongte sih ciang a kitum dak bu, khuado ciang a tuate tawh kituah daktal hih teng neih ding hanciam uh hi. Khaudona mun ‘lawmte’ bang in hih teng a neih teitei ding uh hanciam uh hi. ( Hih a tung a teng a neih uh leh tu hun a Stage show a om ciang a tum theih namkim a cing tawh kibang ahi hi,)\nHih inn le lo, tui-um belsuan, khi-awh taubuh, pasal van le tumtheih-te a neite a nuntak lai-in “Go” kici a pasal kisa theite in kisialhna in nei uh hi. Ahih zong in a sih khit uh ciang in tuate a neite sigam khin ahih man-in “Gamh” kici hi.\nI pu ipa te sum muhna leitang pan a piang an lo buang omlo hi. Deih khatpeuh aneih uh ciang in an tawh khek uh hi. Beel khawng seng khawng lawh le ciang khawng a kilei uh ciang in an a dim tua zah ci-in a lei pen uh nateh uh hi. Tua hi a na khempeuh an tawh khek ding ahih man-in lo khawh na hanciam uh hi. Lo khawh kidem nading in aih zah ding ciangtan uh hi. Tang hileh seu 100( seu khat bung 3) ciangin ki-ai a tangza ai na ci uh hi. Vaimim ahih leh pasal puak khat bawk sawm, pasal puak 100 ( bawk 1000) khat-in ciang tan uh a mim za ai na ci uh hi.\nHih aki ciangtan zah pian nading in lo zapi khawh kul hi. Tua ahih man-in zang nsuah sim-in lo kuan uh a, ansing puak hun ding tuam omlo ahih man-in numeite in vailam sing pua in, pasalte in a tawn in pua-in vai ciah khawm uh hi. Nupa ki lungtuak nasem khawmte kumtui hoih kum in hau lo cih bang om ngei lo hi. Lo zapi kho khat in lui pan-a a-pat mual dong hial in la phuak a:\n(a) Ka khua lui luang pan pan ing, Zolei mual ah hial ing;\n(b) Zolei mual ah hial ing, Tangbem kul ah sia’ng,\nnaci hi. Mim aih tang aih ciang in lawi, sial, keel, vok a kipan kheli nei khat peuhpeuh in ki-ai thei hi. A ai-te neih tawh kizui-in ni nga ni guk sung bang ki-ai thei hi. Mim aih tang aih min selna-in zunung zong kici hi.\nSaipi zangsial sawm a gamsung a gamvak nuam mahmah ahih man-in ulian uneu cih omlo in sa mat-in na kidem uh hi. Sa a mat peuhpeuh a lu-guh suang in sa lian sa neu a matzia uh tawh a pasalna uh kimu thei pah hi. Vom lu tampi a-om leh pasal hangsan ahih lam ki thei hi. Cinghpi lu, sail u, zangsial lu-te a om leh zanggam a sabet sawm zo, mihau khawhsa kham ahih lam kithei pah hi. Sa nautang lu a tam leh thau kap siam, ngalhat-sa betpih galbetpih ding a muanhuai ahih lam kimu thei pah hi. A mi in gina kei phial taleh mi kihtak sahang bang a man om leh kizahtak tuam pah a, amau zong kisa thei tuam uh hi. Sahang man khat in la naphuak a:\n(a) Khua kim in siambang hong nuih zong, Kei aw milunno hi’ng;\n(b) Kei aw milunno hi’ng, Kamkei na gial zil ing,\nnaci hi. Sa lian, sa minnei a mat uh ciang in ai uh a, a aih nak uh leh ciamtehna tuamtuam nei uh hi. Sahang amat leh dialsan, cinghpi amat leh dial vom, sai amat leh dial kang, mim za, tang za a aih leh nangpan kiphan tuate in na ciamteh uh hi. Taute a manpa a sih ciang in guahiangka dawn ah a mat zahzah khai-in hihte a manpa sita hi, cihna-in a kah tang un sih thaulot ciang in tuate lak tata kap se uh hi.\nTua ban ah ak giasawn ci-in akgia bekbek lukhu bangin phan uh a samat galmat ciamtehna in vaphual meipek, sakuh gia, mu khapek sawnsan cih bang in aknelmul lak-ah siat uh hi. Tua akgiasawn pan in zong samat galmat kithei pah hi. Akgiasawn lak ah galmat ciamtehna sawnsan ahi hi.\nSamat nam teng simna-in ‘sanolh’ cih kammal khat nanei uh hi a, sa mante a sih, aki vui kuan ciang in sa kinolh hi. Sa nolhna ah bilpi-bual, saphu-phu, sazaw-zaw, sakhuh-suai, sazuk-zual, vom-buai, zangsial-sial, sai-sai, cinghpi- vuung, zangsial-sial, vaphual-phual, sennial-nial,saza-za hih bang in sa anolh uh cing in sa uh hi.\nGal mante in teipi bul tung le namsau paii bul ah sawnsan thuah uh hi. Tau bang kithuah teipi le namsau paii I muh leh galman hi, cih kithei pah ahih man-in sihna nopna ah Gal mante in teipi bul tung le namsau paii bul ah sawnsan thuah uh hi. Tua bang kithuah teipi le namsau paii imuh leh gal man hi, cih kithei pah ahih man-in sihna nopna ah namsau lek a, a lam uh ciang in namsau paii kuahkawm sese uh hi. Pasal kisa ngelte tau bang sawnsan kithuah neih ding na kidem uh hi.\nHih bang a galmat, samat aki demna uh ahang khat in: Gal man sa mante asih uh ciangin a gal mat-te uh kha sila in khawi ding uh a, a sa mat-te uh kha amai- ah hawl in pai ding hi ci-in sih khit na ngawn a kimang ding aa a ngaihsut uh ahi hi.\nGawh le Lup\nGawh le lup kideihna khat “Ton” ahi hi. Hih “Ton” cih kam mal pen tonkhawm, lungsim kihual khawm tawntung cihna ahi hi. Nupa te ki-it, ki ngai aa a kiten khit uhleh adam lai uh ahi a, asih khit ciang uh ahi zong in kuama zi, kuama pasal suak theilo ding, cihna khua hualkhawm bang aa kha hualkhawm na hi a, “Kha-hualna” zong kici hi. Hih kha hualna “ton” nupa khat in abawl khit the asi masa, asi nunung aom uhzong in vantung, leitung ah kuama zing ding pasal dang nei thei loding cih ki ciamna ahi hi. Gentehna in pasal tong sa khat a zi asih a zi dang a neih leh, asih ciang in tua a tongsa nupa te lumkhawm hilhial ding a, azi kik in amau khekhuantaw ah lemlo bek tum in lungzuang pi in omden ding hi, ci uh hi. Numei apasal tawh atong sa te zong apasal kik taumah bang hiding hi. Tua ahih man-in zi khat bek, pasal khat bek nei aa, kha hual ding na kidem uh hi.\nTon cihciang in sialtang sun “( sial khatbek aa tong ) in lah kitong thei, “ sialkop go” (sial nih a tong ) in lah kitong thei hi. Sialtang sun in sialkap go aa, sialtal asun kik zo te a sangpen kidem na a zo in ki ngaihsun hi. Tonna sial ago zahzah “song” kici sing ato theithei ( aki ngahzawh leh sial silgil ) abul ah a ka-khat dawh phei sak in, inntual laizang ah ki phut hi. Inn tual aa kiphut pen ton-na sialgawh simna hi a, sa gualgawh simna aki gawh zahzah sial kong gei-ah kiphut in lawisong kici hi. Tonna salu te innsung pi sung kawm tung ah kisuang hi.\nTau tonna song leh gua kui tung mahmah khat kiphut kawm aa, gua tung ah vaphual anntah ci-in ton na sau keuphel in kikhai hi. Song leh gua amuat dong nupa te ki-it na ciapteh na in kiphut khawm hi. Tua bang kiphut khawm song le gua po khawm la phuah uh a:\n(a) Sumtual a phuigual lumzem aw, Mauki hon-na ka sa lawm aw;\n(b) Mauki hon-na lah hilo a, Kawi tawh laukha kahualna hi.\n(a) Kasum tual ah sumsing gil po aa, Simsing po aa, sawmsial in si aa,\n(b) Kawi tawh laukha kahual na simsing gil aw, Tualmawh hen aw, Zogam tulpaan kai hen,\nci-in la naphuak ngeu ngeu uh hi. A ton uh ciang in hihla te sasa uh a, a tong te angtang mahmah uh hi. ( Tu hun a numei lam, pasal lam kithukim na tawh biakna ngeina kicing tak in kiteng aa, kiteng sak siapa in, “ Pasian gawmte mihing in khenkei ta hen,” ci-a thu a ngetsak tetawh akikim ahi hi.)\nTon Sagawh zai\nPansik ni-in lawi khat, vok tuk3 khat leh vokno khat hih teng nisuah tung in kigo pah hi. Tonna sial pen nitum kuan ciang in kigo pan hi. Khuamial khit zankim ma-in gawh khitna ci-in keel kigo hi. Hih gan te sungpan in sial le keel tulpipa in atulpi in sun aa tualo teng tanu sabawl te in go lel uh hi. A ni nih ni-in u le nau sagual gawh ( ton ciang aa sagawh pih in amau gawhpih bang in sa ava gawh te aton ciang in, aton pa in thuk kik hi.) ding a kikeng te pan-in apu te ahuan sak aki go aa, a ni thum ni ciang in behte aa khempeuh phaitam ah kigo hi. Tang aih tawh a thuah te in a nit hum ni-in tang aih na tawh go khawm pah uh hi. Ton kha adet ciang in, tonsianna-gawh khitna-in ak khat kigo hi. Tua nipen tonpi ni zah in ki thupi sim aa, “lampi” kilam hi. Hih bang aa u le nau tawh sagual kigawh diamdiam aa, a tong te migina mahmah in ki ngaihsun a ton ding hanciam uh hi.\nA tongte in innka zawl li khung thei aa, atong lote in zawl thum bek khung thei uh hi. A tong sialtal sunte in munphiah tang 9 hen thei aa, sialkop go te in tang 11 hen thei in a tong lo te-in tang 7 bek hen thei hi. Atong te-in misi khuhna puanvom keng thei aa, sialkop go te in puanbu keng thei hi, atong lote in puan kang bek keng thei uh hi. A tong te in biso ( Bizang khutpi leh melai kilhcia-a ki gaktuam) hen thei aa, a tong lo te in hen thei lo hi. Dawipi thoih ciang in sialkop go te in dawi ann piak sabak 11 pia thei, sialtang sunte in bak 9, a tong lote in bak 7 bek pia thei hi. A tong te in innka tem thei aa, atong lote in tem thei lo hi. A tong te asih ciang in innka tung ah phekbuk lamthei aa, atong lote in lam thei lo uh hi. A tong te inn ah innsial la, gamsial la kisa thei aa, a tong lote inn ah la mawkmawk bek kisa hi. A tongte asih ciang in langkhet ni nitak ( sivui niding azan) azan-in kipu suah aa, a zan thapai in kilam in avui ni ding sun niloh in kilam hi. Atong lote avui kuan ciang bek in kipusuah a, nitak lam a “lampi” khat vei bek kilam hi. A tong te zingsang lam in lam pi khat vei nitak lam khat vei mah nihvei lam pi in kilam hi.\nSailkop Gote tungtuanna\nSialkop gote “lampi” ciang in mili in vaphual mei khatciat tot uh a, amau tot vaphual mei ciat tangpah uh hi. Sialkop go te asih ciang in lasak ding teng sakhin aa, sak lohding teng kikhitna saza a kinolh khit ciang in:\n( a) Go tuan ing e, go tuan ing, Sawm sial lian go tuan ing,\n(b) Sai tuan ing e, siatuan ing, Ka lamtual sai tuan ing,\nci-in kisak beh lai hi. Gal amat uh leh hih go tuan la aki sak khit ciang in lasak dingteng asak khit hanlam zuat ding ciang in\n(a) Kawtei bung leh na deih leh, Gal pa lian sial bang sun in,\n(b) Nampai sawnsan nadeih leh, Dolai al bang va that in.\nci-in kisa aa tau khit ciang in kivui pan hi. Tau bang in la aki sak ciang in a go te athat a a tangthu a sih ni-in, ki pulak kik tawh kibang hi. Sialkop go te in si masa asin, angawi, agilpi, a ekthup, atuap, a huai khat, a phuk-ka, a gilkha, taksih, satui hihte ciang khenei a hikeh kuang khe nei-in lui thei a tong lote in lui thei lo hi.\nA tongte bek sialzu kitan thei hi. A tonglo te-in ahawh kei ngal leh a tonglo te-in sial-lu tang thei lo uh hi. Tua hun ciang in sa tampi man in a ai zong in tong a, azi tawh kha ahual khawm kei leh alawm agual lakuah maizum huai lai veve hi. Hih bang aa ki deidan na hang in gal le sa man napi a tong lo mikhat in sialzu tang lo ahih man-in la khat kiphauk aa:\n(a) Sangdeih lal deih ka len lai-in, Gual tawh kim na bawl ing,\n(b) Kawi tawh lungtup tual dong zun, Ningzu in daibang phel.\nna ci hi. Tunna mun a sialzu tang ding a ki kaite angtang mahmah uh hi.\nTon tawh kisai-in sialtang sun a, tua khit teh sial kop go in, khatvei sialtang a sun kik zo nupa te a gina pen in ki ngaihsun aa, tuazom ah sialkop go te hi-in a thumna ah khatvei sialtang sun te ahi hi. Tua hi-a khanglui te a inn vua hawh leng a inntual vuah song kiphut in amau inn kuan gualtung a tuan na uh hong lakpah hi. Hih bang aa akhan lai-un a gawh alup, a thah a mat te-uh, mimza tangza a aih-te uh hang in amin thang bang un asih ciang un adam lai un agual tungtuan nate uh lah nading aki gelsa bang in ki gamta kik ahih man-in aton lai-ua ton zo apai khem peuh in asih ciang in gal uh a, a ton ni-uh leh asih ni-uh amin than na uh kibang hi. Tua ahih man-in sihciang in:\n(a) Katot kuang aw, thangzawm aw e, Ka hankuang aw, thangzawm aw,\n(b) Tonkuang leh hankuang thuah ta’ng e, Mual ii hen ah tang na e.\nci-in la phuak uh ahih lasa in hanlam ah kikha ngiamngiam hi.\nI Pu I Pa te\nInnkip lokip nei in tui-um belsuan, kicing nei a, khi-awh taubuh bun in pasal galvan bucing tawh khua sa a, nop hun,dah hun in tumtheih kihual tum in, miza tangza ai khawm aa, pasal mat ding zah man in gawh leh lup asang pen hih zong aa nupa kihual khawm te “ ka tonkhuang aw, thangzawm aw, ka han kuang aw, thangzawm aw,” ci-a leitung hun a zang zote, tu hun aa mi nuamsa pen aki gente sang in pasal kicianzaw ahi hi.\nTedim BEHSBNo.1 Sangpi GOLDEN JUBILEE MAGAZINE\nLaimai 259-265 .\nItem Reviewed: Khangluite’ Kidemna. Agelh - H. Gin En Cin Description: Rating: 5 Reviewed By: Cinpu Zomi


url: =COVID-19 le Zomite | Tongsan\nTulaitak i tuah Covid-19 Pulnatna pen ei Zomite bekin i tuak hilo in, leitungbup ah ahau, apil a siam, a hat le thanem, mivom mikang, sak mi khang mi cih khen tuam neilo, mihing khempeuh in i thuak ahi hi. Tua ahih manin kamsia tuam le thuak diak kisak khak ding thupi mahmah hi. Mihing i hih manin i lungkham hun ciang le i lungdam mahmah ciangin i nu le pa, sanggam unau, beh le phung, khua le tui, lawm le gualte kingai phadiak hi. Tua sungah leitung gam tuamtuam a om Zomipihte zong mi gam mi lei ah khuasa in, hih Covid-19 hangin natna le sihna tuakin, it leh ngaihte tawh leitung ah kimu nawn loin,Vangam bekah kimukik ding om kha ding hihang.\nEmmanuel Pasian in eite tawh hong om khawm in hong nusia ngeilo hi. Mit tawh i muh theihloh hangin i kiang naiah hong ompih den Pasian i nei hi. Ei bek a thuak hi kei hang tuhun a i tuak natna pen leitung buppi in a thuak uh ahi hi. Mizawng mihau zong khen tuan lo hi. Mipil mihai cih zong khen tuan se lo hi. A thahatte le a zawngkhalte zong deidan tuanlo hi. Tua ahih man in ei Zomite a kamsia diak, a thuak diak bangin\nkingaihsun kei ni. Koi mun koi gamah i om zongin, tutung a natna pen i tuak ciat ding mah ahi hi. I lawhcin ciang mite’ sang a lawhcing zaw kisak khak baih mahmah a, i kamsiat ciang zong misang a kamsia zaw a kikoih khak baih lam mahmah hi. I labu sungah,“Lunggimna, dahna na tuah le, Nang sang siangzaw Pa’n zong thuak khin” na ci hi. I Topa Jesu mahmah in zong haksatna kamin a gen theihloh ding na thuak khin hi. Aman hong thuakpih hi. Ei hong nusia ngeilo khat om hi. Sinkham-lungkhamna, dahna kahna i tuak ciangin i lawm le gual, midang khempeuh in ong nusia in ei bek a om bangin kingaihsut baih mahmah hi.\nEi Zomi Khristiante bel tua bang i hi kei hi. Adiakdiak in gamthumna le mun tuamtuam a Zomite’n na khua le tui, inn le lo ciat uh ngai mahmah ding hi uh teh! Pasian in, “Nang kong nusia ngei kei dinga, kong taisan ngei kei ding hi “ci hi. (Heb.13:5). Sun leh zan a lusu ngei vetlo, hong cing den khat Pasian i nei hi (Late 121:4). Eite hong ompih tawntung Emmanuel Pasian i nei a, i lungkham hun le i dahna le kahna khituite mu bek tham loin, hong thuakpih /puakpih Pasian ahi hi. Khamuan huai mah si e! Eite pen a nungta lametna nei taktakte i hi hi. Ei Khristiante a koi-a koi ah om in, bangbang tuakta leng midangte’n ong theih pihloh a nungta le a manpha mahmah “lametna” a neite i hi hi (Titu 2:13).\nSawltak Paul in, Thessalonika Pawlpite kiangah, “Sangamte aw, midang lametna a neilote bangin om kei un..” ci-in i Topa hong paikikna ding thu tawh khamuanna thu na genpih hi (IThess.4:11f). A taktak in, tua bang lametna neilo hile hang Khristian i hihna pen a mawkna suak ding hi. Tua ahih manin, leitung mun tuamtuam a om ka Zomipihte khempeuh aw.. hih sawltak Paul gen mah bangin, a nungta lametna a neite i hih manin hih thute tawh khat le khat tha kipiatuah in, kikhamuan le hang mi hampha penpente i hi ding hi.\nPasian i kiangah om den ahih manin a diakdiak in gam nihna le gam thumna a om Covid-19 hang lungkhamna le haksatna athuak Zomi khempeuh tawh i biak Topa in hong ompih gige ahih lam mangngilh kei ni. Pasian phatna laphuak pa khatin hih bangin laphuak hi. I mawhna le i dahnate a pua ding Jesu i lawm, Ka lung khamna khempeuh Jesu kiang gen ning! Kei tung ah bangbang hong tung zong Jesu’n a pha bawl ka thei..ci-in thala in mimal kim kikhamuan ciat ni. Lungkhamna vangik bang lel in, Zawngkhal in, na tha nem maw; Manpha Honpa i belh hi in, Ama kiang thu ngen in aw; Mi’n hong simmawh hong huat ciang in, Zeisu kiang I pai ding hi; A angsung hong pom hongs al ding, Lung nopna hongpia ding hi”.\nEite hong it mahmah lawm muanhuai khat i nei hi. I labu sungah, “ I mawhna le i dahna teng, a pua ding Zeisu i lawm…Na khempeuhte Pasian kiangah thumin i kohloh hang hi” na ci hi. Tua ahih manin, eite hong it mahmah i lawm hoih pen le muanhuai pen ahi Zeisu kiangah i lungkhamna le mangbatnate khempeuh pulak in apkhia dih ni. Tua i lawm hoih pen Zeisu pen i lungnop hun /nopsak hun sung bekah i lawm hisak loin, “Dah teng thuakpih nuam Zeisu bang, Lawm man dang mu zo ding maw” ci-in la a dawng nihna ah i sa hi. Tua ahih manin i lungkhamna leh dahnate Zeisu kiangah kiko, pulak thei i hih manin, mihampha taktak i hi hi.\nPasian kiang pan hong pai nopna, daihna le khamuannate Zomi khempeuh tungah hong tung ta hen!\nRev. S. Nengzakhup, Shillong, India (June 29, 2020)


url: =Galhiam maw thudam tawh nasepna (Arm struggle or Non-violent) ~ Tual Khan Suan :: ZOMI DAILY\nA gilo ukcip vaihawmna pan suahtakna ngahna dingin galhiam tawh dothukna,langdona bek tawh gualzawhna kingah ding maw? Galhiam tello in thudam tawh langdona bek tawh gualzawhna kingah ding maw? cih thu pen leitung ah gamleivai mipil (political Scientist) tampi tak te in limlahna (theory) tampi zangin na kinialnial khin uh a, tu hun ciang dong hih lamlahna (theory) man pen, dik pen hi cin in kuamah in thu tawp genthei nailo hi. A mun leh a mual i thu nung leh thu ma (context) leh khua hun tawh kizui a zatsiamna or a zangsiam mipil makai te’ pawlpi bek in gualzawhna ngah hi.\nA hizongin ukcip vaihawmna pan suahtakna ngahna dingin langdona (Galhiam or thudam tawh) neih ding bel pello in kisam a hih lam mi khempeuh in sang kim tek hi. I deihloh thu leh la ah langdona i neih kei leh a mau (i langte tawh) kipawl, thukim i hihna a lak i hihi. Tua bangin langdona i neihna ah a tangpi in galhiam tawh langdona leh thudam tawh langdona ci’n nam nih in i khen thei hi.\nMihing te in vaihawmna or thuneihna ngahna ding leh thunei tute kiang pan in suahtakna ngahna dingin galhiam zatna pen leitung ah tam i muzaw hi. Kumzabi (century) 19-20 masa hun lai in nitumna gam panin gamkek kumpi pawlkhat in leitungah a mau thuneihna a liatsak semsem na dingun gamhiam zangin muntuamtuam ah gamkek uhhi. Galhiam thahatna tawh gamkek kumpi te in a zawhna sa gam sung teng uah thuneihna a kepcing zawhna dingun galhiam mah na zang zaw uh hi. A mau thuneihna nuai pan in a tai khia ut mite khempeuh galhiam zangin cimit sak pahpah uh hi.\nTua bang mahin namdang vaihawmna nuai a om minam te in zong suahtakna ngahna dingin galhiam thahatna mah na zang uh hi. Limlahna (theory) a om mah bangin ” sepna (action) a om leh sep thukna (re-action) om ding cih thugui pan peng khia upna khat a hihi. “Sepna leh Sep thukna” thugui upna pen a tawpna ah thanem zawzaw kitam zan a, nungta kik zo nawnlo thei hi.\nTu hun ciang dong leitung ah galhiam thahatna zangin vaihawmna pen a bei tuan loh mah bangin tua vaihawmna pan suahtakna ngahna dingin galhiam thahatna zang a langdona zong tawpnai lohi. “Thuneihna (power) pen galhiam thahatna tawh ki tawi khai lai veve hi”. Super power a ki ciamteh USA (a dangin USSR zong) pen mimal (population) tam na hang hilo a, galhiam thahatna hang mah ahihi. Tua bek hi lo, tu hun ciang dongin neuclear galhiam nei gam te pen leitung bup tawh kisai thu (international /global issues) te ah thu dot leh holim pih gamte in ki nei hamtang lai hi.\nCihnopna ah galhiam thahat zaw gam or kumpi in thuneihna ngah zaw hi. (Galhiam thahatna tawh thuneihna pen thu man khin lo hi.) Tua a hihmanin mi tampi te in thuneihna ngahna dingin galhiam thahatna kisam masa hi ci uhi. Tua banga ci mi te lak ah makai minthang khat in Sen gam (People Republic of China) ah Communist party ah Chairman a sem Moe Tse Dong zong khat hi a, a mah in ” Thuneihna pen thua lawng mong ah om hi” na ci tang hial hi.\nKawlgam galkap kumpi te zong thuneihna pen thau lawng mong pan a kipan mah in na sang lai uh a, tu dong ciang i gam sung ah vaihawmna nei lai uh hi. Tua banga galhiam thahatna tawh thuneihna a nei leh a vaihawm galkap kumpi te a deihlo minam te (CNF, ZRO, kawl mi te zong kihel hi) galhiam thahatna mah zangin kumpi te na langdo uhi. Tua bangin galhiam thahat na zang in thuneihna ngahna ding ki do tuahna hangin i gamsung ah tu hun ciang dong kilemna leh khantohna a om loh bek hi lo in, gam leh minam tampi te i sih na leh supna tampi i tuak banah i tupna i tunna ding tha nem mahmah na om hi.\nGalhiam thahatna tawh thuneihna ngah mite in mipi te i deihna leh lunggulhna te nawlkhin uh a, mipi te zahtak lo in, gam mi te in lungkhamna leh bawlsiatna thuak tawntung hi. Ngimna leh lamlak thu guipi neilo/ omla a galhiam thahatna bek tawh nasepna pen damiah/ suamhat te gamtatna hi a, gam mipi te a ding nasem hi lo hi. A mau nasepna hoih lohna a sel theihna dingun minam leh gam a ding na sem in paulap zongzong thei lai uh hi.\nGalhiam thahatna tawh suahtakna ding na i sepna ah i phawk ding thu tampi te lak ah pawl khat pen ki nusia thei lo hi. Tua zuiin na i sep ciang bek in mipi te muanna leh thapiakna i ngah thei bek dinghi.\na) Mipi te a ding galhiam tawi a nasem i hihna mipi te theisak ding, (thu leh la, sepna tawh lak ding.\nb) Gam leh nam vaihawmna ding ngimna leh lamlak thuguipi ki cian nei ding; tuate mipi te thei zawh dingin hilh ding, sinsak ding,\nc) Mipi te haksakna ah panpih ding;Mipi te genthei sak lo ding.\nd) Mipi te vengbit ding.\nGam leh minam suahtakna ding a na sepna ah galhiam zanga langdona bek in thu mong dong kitung zolo ding a, i deih thu leh la pen thudam zang a i hawmtuah siam ding kisam hi. Galhiam thahatna in buaina khempeuh vengsak theilo a, galhiam thahatna omlo in lah i nasepna ah lauhuaina tam zel hi. Ahizongin tua galhiam pen mipi te gawtna ding hilo a, vengbitna ding hi zaw hi. Sep khiatna ding thatang leh galhiam thahatna omlo in bangmah gah suah zolo a, gelna (thudam) omlo in tua a gah pen picing zo tuanlo hi. Galhiam pen nasem mite kidalna ding a i zat siam ding hi a, midang te tunga thuneihna ding a zat ding hilo hi. Galhiam thahatna leh thudam zatsiamna i gawm tuah siam ciang bek in i tupna tunna ding lampi ah i pai tang thei pan ding hi. Tual Khan Suan\nPrevious: Flodira Airport mikaplumpa sihdan tuakding ngak ~ TK Lian\nNext: 2017 kum Zomi te maasuan #2 ~ Khup Khan Thang


url: =Vondeih Kep Ding – 151 (Dimno’ Pa) :: ZOMI DAILY\nposted on 22 August 2018 at 10:04 am Lomkholna: Article, Paukhankap\nTawngno, Naupang khat bangin hong ngaihsun kha zel in khat veivei ciang hilh dinga a kilawm lo zah dong dingin hong thuhilh in, hong tawng kha zel ing. Lamkhat panin lungdam huai hi. Hong it taktak leh hong deihsak taktak te bek in hong tawng hong tai ngam bek hi. Ko na nu tawh hong tawng in hong thuhilh kei le un, kua’n nang hong thuhilh in, ko gente hong ngaihsak kei le cin nang kua gente ngaihsak mawk ding na hiam!\nNa pu a dam lai-in, “Hong tawng ding aom lai teng lungdam un!Nidang ciangin hong tawng ding mi om nawn lo ding hi,” hong ci thei zelzel hi. Hong nusiat khit ciangin hong thuhilh ding, hong tawng hong tai ding khat a om nawn lo hitak pi pah hi. Ko bangmah in na gamtatna bangbang ah hong thuhilh ngam, hong gen ngam na lawmte mudah lo-in, na it in.\nEi pasalte ading panin nungak hoih i sakte kiangah, hong ngai ing, i cih ding haksa khol lo napi numei khat in pasal hoih a sak khat, hong ngai ing, ci masa ngam peuhmah lo hi. Tu hun ciangin meel hoih sak manin a kiteng tampi om ta-in, a hoihna a bei ciangin kilungkia-in a kikhen mi tampi om ta hi. Ih khua ah zong om ding hi. Malaysia, Singapore, Ausi ah zong om dinga, US ah zong tampi mah om hi.\nPasian gawm innkuan hi kei leh kilawm sa ing. Pasian hong gelsak pen mah tawh kituak kha-in, innkuan khat na lam ding hong deihsak ing. Tua manin thungen in Pasian kiangah na ap ding hong gen nuam ing.\nPasian gawm loh nupate pen kiten kum tam semsem, khat leh khat ginat lohna kimu semsem, thanemna kitel semsem in, khat leh khat ki itna kiam semsem hi. A tawpna ah kimudah in tua-in nupa kikhenna pian sak hi.\nAhi zongin Pasian gawm nupate ahih leh kiten kum tam semsem, kihehpihna khang semsem in, ki itna zong khang semsem hi.\nPasian lam innkuan lo buang, innkuan khat lam ding piang thei sa lo hing. Tua manin thungen in Pasian ko in, Amah ap in. Ama hong gelsakna pen a hoih penpen hi.\nNidang lai-in nupate thatang tawh kitawng, kivua-in innkuan kikhenna pian hi.\nNo hun ciangin thatang tawh hi vanvan nawn lo kha thei dinga, socials app tuamtuam panin nupa kitawtna, nupa kikhenna, innkuan sung kilem lohna hong piang kha thei ding hi. Tuate ading zong kiging khol in pilvang in om le cin ut ing.\nNa nu tungah ka lungdam mahmah na thu khat in innkuan sung kilem lohna, nupa kal kilem lohnate pen a nungsang lam ah na tun pahpah lo-in, gen dinga a kilawm ciang bek a na tut manin lungdam mahmah ing. Nupi pawlkhatte-in thu khempeuh a nungsang lam tun pahpah ahih manin amau innkuan sung thusia lasia in tuam hi. Tuadan thu tampite kong ciah ciangin kicing tak kikum beh ni!\nPrevious: Na nuntak sungin… te khem kei in\nNext: A theihhuai upna laang (No. 1) ~ Langh Khan Mung


url: =A kikhen thei lo nupa ki-itna le khutzungbuh :: ZOMI DAILY\nposted on 16 August 2015 at 10:31 am Lomkholna: Article, SuanghDal\nA kikhen thei lo cih teh pawlkhatte in kikhen thei mah veh e. Mi tampi tak kikhenkhen khin veh e! ci kha mah ding uh hi. Hi mah hi. Ahi hangin tua Pasian in a kigawmsa mite kuamah in khen kei hen! Kikhen kei uh hen! a cihna thu palsat a kikhenna pen kikhen theihna hi lo-in kikhen thei lo ding ci-a Pasian’ thupiak zuih lohna ahih manin tua pen mawhna hong suak hi.\nKikhen theihna pen mawhna ahi hi. Nupa ki-itna mah lian peen sak ding cih teh, nu le pa, u le nau le tate it lo ding cihna hilo hi. Nupa ki-itna masak ding cihna hi bek hi. Nupa ki-itna pen hong cidam mahmah peuh leh hih a dangdangte zong itna maan tawh a ki-it thei pan ding hizaw hi.\nZomi te in nupa ki-itna sangin ka nu le ka pa hong it sak in cihte kithupi sak lua hi. Nu le pa in zong na zite uh sangin na nu le na pa uh nong it zawk ding uh hi, ci hi. Zomi te ih ngaihsutna tawh kituakin hih thu zong ahi ding mah ahi hi. Ahi zongin LStho in nupa ki-itna sangin ih liatsak zawk ding a dang om masa lo hi, cih thu hong hilh hi.\nLS Pasian’ kammal tawh kituakin nupa ki-itna liansak thei rehang nu le pa le teekte itna zong amaan taka hong om thei pan ding hizaw hi. Kei bang ka pa in ka pi le ka pu a itna sangin ka nu mah it zaw leh cih thu pen thuman ka sak zawk hi pah hi. Tua mah bangin ka nu’ kiangah, “Ka pa (na pasal) le napa (ka pu) kua it zaw na?” ci-in kidong leh, “na pu sangin na pa (ka pasal) ka it zaw kei dia” ong cih ding pen a thumaan zaw ding leh LS tawh kituak zawin ka up thu hi pah hi.\nInnkuan, bangkua nupa zi le tate tawh ki-itna hangin pi le pu, nu le pate it lo ding, nusia ding cihna hi lo-in, it lua ding cihna tawh a kipat dan ih maan sak theih nading ci-a Pasian kammal tawh a kihilh cian ih hi hi. Nupa ki-itna puak khiatna pen kikhenna hi a, nu le pa sanggamte nusia-a ki-itna puak khiatna pen kigawmna, pumkhat suahna, punna, khanna, zaina ahi hi.\nZomi te pen amau a vak ahi, a inn luah ding a tapa upa pente nupa pen kigen siasia zawin, innlak mo khakte ahi a, tapa dangte khat peuh in khatvei peuh hong hawh uh ciangin cikhum tawi khat peuh, bawngnawi bungkhat peuh hong puak uh pen itna ci-in a lungdamna uh gen ni lohin, amau a kem tawntung a tapa le mopi nu tungah lungdamna gen ngei cih thadah kigensia den thei zawsop hi.\nAhang pen nu le pa (parents) ahi masate in nu le pa (parents) ahong suak a tate nupa’ ki-itna thupi sak lo kha hi. Ih tate zong eimau a nu le a pa mah banga nupa te ahih manun amau ki-itna hazat ding hi lo hi, cih thu pom lo uh ahih man ahi hi.\nZomi te bek hi loin leitung ci le sa pianzia peuh mah tua bang ki-itna deihte pawl ih hi hi. Eimau bek hong kipibawl leh ki-ut hi. Eimau bek hong ki-it leh ki-ut hi. Ki-itna a kipat nading pen numei le pasal pumkhat hong suahna nupa hihna pan’n kipan hi. Nang zong tua mah tawh a kipan hi teh. Na tate ciangh haza in gensia kha kei in. Pasian in mihing a bawlin nupa (kitenna) tawh kipan saka nu le pa (parents) tawh kipan sak lo hi.\nAhi zongin ih theih dingah mi’ bangkua ah mithak ding ahih lam kithei lopi a pasal nei ngam kitam zeka, tua mah bangin nupi khin ahihna a kilangsak nuam lo mothak zong kitam zek hi. Nupi khin a hihna a kilang sak nuam lo mo pen a kisel hi a, tua bangin pasal nei khin mothak khat silh le ten tawh kitahna ah pasal dang tawh mawh theihna lampi piang thei hi. Bektham lo-in nungak lai hing, kingah lai veve ingh a ci tawh kibang hi. Ahi zongin Zomi nupi pawlkhat leuleu lah ta khat nei peuh leh nupi sangsia a kipuah zolo bang pahpah sak zek hang.\nAdam le Eve zong nupa na hi masa phot-a, tua nupa ki-itna tawh nu le pa (parents) hong suak pan uh hi. Teek in mo simmawh, mo in teek simmawh cih thute a tuamin koih phot in. Teekte pen mo ngeite hi uh a, mote pen teek dingte ahi uh hi. Ih gennop thu ahih leh nupa ki-itna maan om phot hen. Nupate ki-itna ciapteh pih ciat, theihpih ciat ni. Tua a kikhen thei lo nupa ki-itna pen khutzungbuh tawh zong kigenteh hi. Minam khempeuh in pasal nei khin zi nei khin ahihna uh khutzungbuh tawh kilang sak thei kim ciat pen uh hi.\nAhi zongin Zomi nupite sui-khutzungbuh a kiguan zo nai lo kitam mahmah lai hi. A khutzungbuh manphatna sangin a thu a manphatna ih deihna hangin khutzungbuh (sui sese hi pah ta se kei leh) a bulh nuamte ih hih ding thupi hi. Ahi zongin Zomi papi pawlkhat bel sui ahi phial zongin khutzungbuh a bulh nuam lo kitam zek hi. Tua bang hi loin zi nei khin na hihna bang hiam khat tawh kilang sak pahpah zo lecin hoih pen hi. Suang Dal\nPrevious: Pautaang (Common Language) neihhoih ~ Pau Tun Thang\nNext: Numeite’ theihhuai thupi pawlkhat


url: =A theih huai PYU minam te thu tawm :: ZOMI DAILY\nposted on 12 January 2018 at 1:42 pm Lomkholna: Myanmar, News\nKawlgam sung Minam lian khat a hi ngei PYU (ပ်ူိ)te thu tawm i gen nuam hi.Kawlgam tangthu bu sungah zong i sim kha ngei ciat ding ka um hi.Amaute pen Kawlgam sung a lut masa pawl hi in Kawlgam laizang tengah gamkhat Kumpi khat in na om ngei uhhi.\nPYU minamte in Munlehgam,Ngeina kician leh Lai zong nei uhhi. Dangka, music leh Biakna zong kiciantak in nei uhhi.\nAD 1113 kum a kigelh mai 4 nei ကူေျပာက္ႀကီး ေခၚ ဲျမ ေစတီ ေက်ာက္စာ tungah Manglai, Kawllai, Pali leh PYU lai tawh na kigelh ngiat hi.Tua hunlai in PYu te pen minam lian minam kician mahmah Kumpi gamkhat hi cih,a kiphawksak nuam i hihi.\nUtenaute tu ni in tua PYU minamte koi teng ah om ta uh ahihiam? Koi tengah teeng ta uh hiam? Aih kei leh beimang khin ta uh ahihiam? Kawlgam sungah PYU ten bangtuak a kidawk nawnlo mawk uh ahihiam? Tuni in tua PYU minamte thu a zak in kiza nawnlo dildel mawk hiam?Ngaihsut huai mahmah thukhat ahihi.\nMandalay ka sangkahlai in PYU lawm hoih mahmah khat ka nei ngei hi.Amaute pulpi zavat tuak a si khin beimang hipeuhmahlo uhhi.\nKawlgam sungah mipil misiam mihau in na om kawikawi uhhi.Ahihangin amaute in a PYU lai uh thei nawnlo uh, gelh thei nawnlo, sim thei nawnlo, pau thei nawnlo uhhi.Kawlzi,Kawl pasal nei uh a, amaulehamau zong Kawlpau tawh kiho ta uhhi.\nBanghang hiam cih leh a LAI uh zang nawnlo uh ahihmanin khangsawn ten thei nawnlo uh hi.Lai nei nawnlo uh,pau thei nawnlo uh ahihmanin tuni in Kawlgam sungah hunkhat lai alian mahmah PYU minamte om nawnlo ta hi.PYU te om napin PYU minam om nawnlo hi.Kimu nawnlo hi.A bei cihtheih hita hi.\nTua ahihmanin Sanggam,\n(1)Zo pau in na pau thei lai hiam?\n(2) Zolai na sim thei lai hiam?\n(3) Zolai na gelh thei lai hiam?\n(1) Ih innsungah bang pau tawh i tate i pahtah kha hiam?\n(2) Na innsungah Zo pau na zanginla,na tate zong Zopau mah tawh na kihosak in.\n(3) Kawlpau, Mangpaute pen sangpan ahi zongin innpua lam pan hongin hong siam veve ding uh a,nangh nangawn hong hilhkik nuam zawlai ding uhhi.\nA THUPI PEN AH:\nTulaitak Zogam,Zomi Makaipite in Zogam sung pilsinna sangte ah Zolai Subject khat a nasiatak a, sinsak ding hong kivaihawm khia le-uh ki lungdam mahmah dinghi.\nMimal kisukna omlo hi.Nangh aa tawh a kituah kei leh ngaihdam bawmah… Thang Do Khen\nPrevious: Myanmar, Phyu khua ah 6.0 Magnitude thahatna tawh zinling\nNext: Malaysia, Kota Marudu ah lamzikpi mencim in Motorcycle tawh mi 2 ahingtang in vuknelh\nTuate bang ahi ua…? (Exo. 16:11-ff)


url: =Peter Masa 5 | Siantongluan\nPeter Masa 5\nKeima pumpi mahmah zong pawlpi upa hi-in, Khrih thuakna zong ka mit tawh mu-in, mailam hunah a hong kilang ding minthanna zong a ngah dingpa ka hihna tawh note lakah a om pawlpi upate kiangah ka hong thum nop thu in:\nPasian in note khutsungah a hong piak tuuhonte hoihtakin na cing un la, utlopipi hiloin, Pasian hong deih bangin utna lungsim takpi tawh na cing un. Sum ngahnopna bek tawh a sem hiloin utna lungsim tawh a semte na hi un.\nNote kepdingin a hong kipia tuute, aana neihna tawh a cing hiloin tuute etteh dingin a gamtate na hi un.\nTuucingpipa hong pai ciangin a mual ngeilo minthanna lukhu a hong pia ding hi.\nTua mah bangin no khangnozaw deuhte in zong a khanghamte thu na mang un. Lai Siangtho in, "Pasian in a kiphasak mite nial a, a kiniamkhiat mite a hehpih hi," a cih mah bangin na vekpi-un kiniamkhiatna puan bangin silhin, khatlekhat na na kisepsak un.\nPasian in ama hoihsak hun ciangin note hong laptoh theihna dingin a thahat Pasian khutnuai-ah kiniamkhiatin na om un.\nPasian in note hong kem ding ahih manin na lungkhamnate khempeuh uh ama kiang tunpih un.\nNote pilvangin khua phawk un. Na gal uh ahi Dawimangpa, humpinelkai bangin a nektheih ding zongin vak kawikawi hi.\nLeitungah thu um dang khempeuh in zong note thuak mah bangin a thuak ahihna thu thei un la, na upna uhah kipin Dawimangpa na nial un.\nTawlkhat na thuak khit uh ciangin, Khrih tawh na kipawlna hangun tawntung minthanna a ngah dingin note a hong sam, hehpihna kicingin a nei Pasian in note a cingtaakin hong bawl ding a, kipna, thahatna, bulkip kician hong pia ding hi.\nTua Pasian in a tawntungin ukna vangliatna nei paisuak ta hen. Amen.\nThu upna sungah mi citakin ka ngaihsut Silas huhna tawh hih lai tomno gelhin amah ka hong puasak hi. Hih thute pen Pasian hong hehpihna taktak hi, ci-in teci pangin note ka hong hanthawn hi. Tua ahih manin hih thute-ah kipin om un.\nNote mah bangin Pasian in a teel, Babylon khua-a om pawlpi mite in hopihna kam hong khak uh a, ka tapa Marka in zong note hopihna kam mah hong khak hi.\nKhristian ki-itna tawh khatlekhat kinamin na kihopih un. Khrih thu um note khempeuh tungah nopsakna thupha hong tung ta hen.


url: =US gamsung Coronavirus Stimulus vai update :: ZOMI DAILY\nposted on 6 August 2020 at 4:51 pm Lomkholna: News, Thomasmung, USA, World\nCoronavirus Breaking news: Fourth Coronavirus Stimulus relief Bill negotiation update (August 5, 2020):\nFourth Coronavirus Stimulus relief Bill dingin Democrats, Republicans makaite leh White House pan negotiators (White House chief of staff Mark Meadows leh Treasury Secretary Steven Mnuchin) te thu kikupna a 7 vei, nai 24 val sung leh ni 9 sung a neihna uh hi ta aa, alang nih pan amau deih leh deih lohte tampi kikum thei uh hi ci uh hi. Ahi zongin avekpi thu kim na angah dinguh hun tampi kisam lai ci uh hi (August 05: 12:30pm update). Pi Nancy in belh bill pen $3.4 trillion pha thei dinghi ci aa, Treasury Secretary Mnuchin in belh $1 trillion kiim bek hi dinghi ci in amau kikal ah $2 trillion kilamdang ahi hi.\nBang teng thu kimna nei ta: 1) Pi Nancy leh Pu Trump ten mipi te sum piak kik ding $1200 second direct payment piak ding thukimna nei uh aa, avekpi in $ 300 billion bang tung ding ci uh hi. Ahi zongin bangcih piak ding cih te anunung pen thukim na (final agreement) belh ngah nai lo uh hi.\n2) Nasepna (businesses) te apiak uh “Paychek Protection program” pen piak suak ding hoih kisa tek uh hi.\n3) Eviction moratorium acih COVID-19 hangin inn sap pia zo lo te huhna leh inn nei te (landlord) in inn sapte hawl khiat theih loh nang bill pen December kha bei dong khan (extend) kik dingin kithukim uh hi.\nBang teng thukim zo nai lo (kikum kum lai): 1) Federal Unemployment pen bangzah pia suak ding cih thukim zo nai lo uh aa, akikup lai tak uh hi. White House lam pen nipi khat $400 ah khiap suk ding thu sung uh aa, Democrats ten belh $600 mah piak ding gen uh hi.\n2) Sang te huhna – Education fund piak ding thu kimna nei zo nai lo uh hi. White House pan Education fund ding $105 billion piak ding thu sunna nei uh aa, Democrats lam ten tua fund te pen COVID-19 pandemic sung Sang hong lo state te tung apiak loh dinguh patau uh hi.\n3) Hih bill ah Coronavirus tawh aki sai lo White House lam pan athu sunguh FBI leh Pentagon zumpi lamna ding Fund leh Democrat lam pan Heroes Act sungaa akihel athu sunguh Post office (USPS) te huhna ding fund te tungah zong alang tuak un thukimna nei zo nai lo uh hi.\n4) White House lam pen athu sun uh state leh local government te huhna piak nading $200 billion zong ki kum lai uh hi.\nPu Trump in Executive Orders zat sawm: Hih stimulus package bill pen tu nipi sung thukimna angah kei uh leh Pu Trump in ama thu tawh nasep theihna executive order 2 sign thu sawm cih taangko khia hi.\n1) Payroll tax tawh kisai executive order zat sawm hi. Payroll tax i cih ciang i nasepna paycheck pan hong kila/dawk khia (cut) social security leh medicare te i piak den sum te ahi hi. Pu Trump in tua pen khiam leng nasepna paycheck pan nasem mipi te khut sung sum tampi lut tuam ding hi ci hi (i khutsung atung khasum tam tawm ding cihna hi).\n2) Federal Unemployment benefit pen abei zawh nipi khat hi ta ahih manin nasem lo mipi te buai ding ahih manin tua tung ah executive order zat sawm ing ci hi.\nLatest update (3:20PM): Senate Majority Leader Mitch McConnell in Senate te tawmvei khawl (recess) ding pen mai mipi ah kisawt/khin to aa, hih bill aman dong kikupna kinei dinghi ci in CNN tung genkhia hi. White House pan makai Pu Mnuchin leh Pu Meadows te in hih negotiaton deadline pen tu nipi bei (Friday) ni in koih ung ci aa, tua ma peuhmah in thukimna ngah nang hanciam nung ci hi.\nGOP Sen. Roy Blunt in belh hong tung ding Friday ni in thu kimna akingah kei leh hih bill pen asi hi ta dinghi ci hi. U.S. Senators Mitt Romney (R-UT), Susan Collins (R-ME), and Martha McSally (R-AZ) ten federal unemployment benefits tukum bei dong khan (extend) ding bill/legislation khat tu ni in geel khia uh hi. Tu lian lai tak (12:30pm pan kipan) White House thu nei te leh Democrats makai te congress zumkhan sungah akikup lai tak uh hi aa, asawt loin thu thak za dingin lametna kinei tek hi.\nMore: Coronavirus Stimulus Relief pan huhna sum $2000 i ngah laidiam\nBang bang hi ta leh news mah lung ngai tek ding dan ahi ahi. Update hong bawl to zel ning. US ah COVID-19 new cases zong khang tek tek, kibeh lap tek tek ahih manin akuama peuh in i ciah leh kuan kidawm lai tek hi aa, i om na ciat ah Topan hong kembit ciat ta hen. Thomas On Sian Mung (Thomas Mung Guite) Washington D.C August 05, 2020. Momno Media & Museum @\nPrevious: Thuthak tomkim ~ The Tedim Post (05 Aug)\nNext: ZCRC pan nasep pulakna le huhngetna


url: =Ih kaal ah guam thuukpi… (Part 1) ~ Zomi Quavadis :: ZOMI DAILY\nIh kaal ah guam thuukpi… (Part 1) ~ Zomi Quavadis\nposted on 7 November 2015 at 9:00 am Lomkholna: Article, ZomiQuavadis\nInn ka tunkik ciangin thawm bangmah ka za kei a, kongkhak ka kiuh hangin kuamah in ong hon lo hi. Bang thu bang laa om peuh mah hiam aw ciin kongkhak maiah dingin ka ngaihsun niloh hi. Vengte inn zong mei na mit khin a, khuadak dak taleng meitaang muh ding om peuhmah lo mawk hi. Tualai takin zingsang nai khat sat khin ta hi. Asawt lo in ka inn pen asung pan a kikalh na hilo zaw a, a pualam pan akikalh ahihlam ka tel ciangin ka bombi ip sunga tawhtang ka puak tawh kongkhak hong in innsung ka lut leh ka upmawh bang lian in khua na zingcip hi.\nKa paina khempeuh ah ka puakden na nam thum om a, tuate pen meisah, ka inn tawhtang leh ka sumbawm ahihi. Ka meisah sai in kawmzol tunga khuaimei tumtawng khat ka vaak pah hi. Tua khuaimei tawh lupna lam ka zuan phei pah hi. Ka lupna pen bawlsa litlet in na om a, lupna geia sabuai tung ka et aleh laidal kikhep khat na kinusia hi. Tutpha tungah tusuk in khuaimei taang kiukiau nuaiah kitel lo melmualpi in ka sim pah hi.\nTua laikhak ka sim lai taka ka lungsim nat dan pen kam tawh gwn zawh ding hi lo hi. Hibang a lungsim natna ka thuak kik ding sangin abeisa hun a ka thuaksa simmawh bawlsiatna leh gilkial dangtaakna khempeuh thuakkik ding hong kici leh ka utzaw ding hi. Tuazah taka pasal takpi numeisia banga hong kap sak thei leh ka khitui hong luangsak zo laikhak pen ahibang lianin hong lak ning maw, na sim dih ve:\n“U aw, hih laikhak na simsim laitak in kei pen ka innsapna sunga ka lupna tungah ka zawlluipa tawh nuam takin na om khawm ta ding hing cih thei inla,hih laikhak na sim gaih khit ciangin nang leh kei ih kizopna khempeuh zong khau bangin a kitat siang sitset hi ta hi cih zong na mangngilh ken maw. Hong lamen nawn kei in,lamet ding zong om nawn keng.\nKa tenna khuapi sungah nang tawh ih kitheihma pek a ka omdan ngeina bangin kei pen midang neihsa hikik ta ingh. “Mangpha maw” Cih thu pen tua lai kikhep sitset sungah ka lawmnu letzi ngiat tawh na kigelh hi. Ka sim khit ciangin tua laidal pen ka sim laitak a ka khitui luangin na kawtkimsak khin a, a kawtpipi mah in khepkik in ka ipsungah ka guang hi. “Mangpha” cih kammal pen letzi tuamdang in na gelh deuh se lai hi!\nNumeite neih Itna icih patkhau banga to lo leh khuaimei banga tum ziau thei Itna na himawk aive maw ciin sual tungah khukdin in khitui naptui tawh aw ling deldel in ka awng khia a, tuni donga ka mangngilh theih loh ka lawmnu min ka lo hi. A den ciangin ka inn sung pan paikhia in ka lawmnu omna tenna khuapi lam zuan dingin ka kithawi hi. Innpua ka tun ciangin guah na phin phin hi. Khedap zong bulh lo in guahzu meikai nuaiah mihai bangin khuapi lam manawh in nawh takin ka pai hi.\nLamkaal a ka kituahpih khempeuh ka lawmnu a hitam ciin amel uh ka telsiang dongin ka en pahpah hi. Tua laitak mihai ka suak takpi hi! Khuapi sung ka lut laitak in zingsang nai sagih na sat khin ta hi. Ka zawlpa inn ka kidenna pah a, guah lim thuak lua ka hihman in ka cina cip suk pah hi. Lupna tungah nithum sung tawntung ka tho khia zo kei hi. Ka pa in ka cinat thu azaak ciangin sakolleng tawh ka khua vuah hong ciahpih hi. Kaalkhat khit ciangin ka pumpi hong dam a, ahizong in ka lungsim dam siang thei nai tuan lo hi.\n“Tui bang gawm ding tong kiciamsa, lailung gel ciang maw na lua e. Sian gawm loh ciin hehnem mai ta’ng. na vang mubang kong ngaih hang maw, Ih kaal guam thuukpi’n hong hal ta. Vang ngaih laukha al bang dah nau bang kap kap e..” (Hun a om leh zom to lai ni) …Zomi Quavadis….\nPrevious: Ka muhpak US Gamthu pawlkhat – 41\nNext: ZAM Thupuak :: 08 November 2015


url: =Samsung Phone khat ipsung ah akikoih laitak puakkham in meikuang :: ZOMI DAILY\nposted on 6 October 2017 at 9:35 pm Lomkholna: Indonesia, News, Sawltak, World\nIndonesia gamsung ah pasal khatin Samsung Smartphone khat apuan ang ipsung ah akoih hi a, thakhat in puakkhamvat cih Daily Mail pan kiza hi. Tuapa pen Hotel supervisor Yulianto kici a, kum 47 aphakhin khat ahihi.\nTua apuakkham Samsung Smartphone pen “Samsung Grand Duos” khat ahihi. A nasepna Hotel ii amailam Lobby ah angak in aomlaitak apuan ang ip sungah akoih Samsung Phone pen savat in, tuaciang in akhuttawh aletsawm lianleh apuakkham hi. Apuak zong meikuang in ahi zongin amanlang in suahkhiathei bilbel hi.\nHihpa dinna munlianpen CCTV panin Video Record kibawlkha in, CCTV aki etkik ciangin tua Samsung Phone apuakkhap lianlaitak kitel mahmah hi. (CCTV ci’n abangcia linglinghiam acinuam, Comment utbang in apiasuk phungphung omtheizel hi. CCTV Screen pen Video akizaihkik cihkhawng phawk huaihi)\nIndonesia, Semarang aom Hotel Ciputra ah nung Saturday ni in thupiang hi a, apuakkhap ciangin agei ah aom khatpa inzong apuan asuah ciangin nahuh saisai hi.\nHih Samsung Phone aneipa’n agenna ah hih Phone pen 2013 kumin alei hi a, abeisa hunsung ah bangmah nawngkaina, siatna omngeilo cihi.\nTua apuahkhap madiak in ka angsung ah alum hanhankhat om in, akiling dankhatin kathei cihi. Tuaciang in puakkham in, meikuang tawh kizompah ahih manin, ka pataugawp cihi. Amanlang theipen in kapuan kasuahkhia saisai hi ci’n genkhia hi.\nVideo: Samsung smartphone explodes in man’s pocket and sets his shirt on fire\nHihpa pen amanlang in Hospital khatah kipuakpah a, a awmsung meikang teng zatui kibawlsak hi ci’n Indonesian Police te’n genkhia uhhi.\nHih Samsung Smartphone apuahkhap laitak in Wifi, Bluetooh, GPS cihte avekin zatkhat in kazangkhawm ci a, tuateng azatkhop ciangin a phone in thuakzolo, sa salua in apuakkham hiding in ki ummawh hi.\nRelated: Apuakkham thei “Samsung Galaxy Note 7” te puahpha in kizuak kikding\nCorporate Marketing Director of Samsung Electronics Indonesia panin Jo Semidang kicipa in agenna ah hih buaina Incident vaitawh kisai in Samsung thunei te’n hoihtak in akancian laitak uhhi ci’n genkhia hi. Tuaban ah atuahsiapa zong ahithei bangbang in ka panpihding uhhi ci’n genkhia hi. Sawltak #zomidaily\nPrevious: Singapore lamzikpi tungah mawtaw 12 tak ki phukhagawp in mi 7 liam\nNext: Yangon luidungteng ataiding “Water Bus” kipan taktakta


url: =Endik laikung pan – AD001 – Zomi Agape Church Inc\nEndik laikung pan – AD001\nZomi Agape Church Inc > Zomi Agape Church Blog > Agape Digest > AD01 > Endik laikung pan – AD001\nNovember 28, 2021 by Zomi Agape AD01, Agape Digest, Endik pawl\nAgape Digest hong piankhiat theihna dingin lam hong lak, hong mapi le hong makaih i biak Pasian tungah lungdamna i ko masa hi. Leikha’ pet bangin hong phuangkhia Sia Sawm Thang le Sia Thangnote tungah lungdamna i ko hi. Lai hawmkhiat theihna ding phalna & panpihna hong pia pawlpi boardmembate tungzong lungdamthu ipuak hi. A gim a buai Agape Digest tanute zong Topa’n thupha tawh hong thuk kik ta hen. A sim ding le hong panpih ding akua mahpeuh tung zong Topa’n thupha hong pia kimta hen. Amen.\nHih labu i hawmna pen deihna le ngimna 3 om hi.\n1. Kha, lungsim le taksa khantohna ding thute Zolai tawh kisim thei ding\nZolai sim thei khempeuh in amau theih Zolai tawh ki-at kha thu, lungsim le taksa khantohna ding thute a baih lamin a ngah theihna ding pen i ngimna masa ahi hi. Kawllai Mikanglai tawh tua thute sim ding a tam hangin, ei lai tawh kigelhte mah sim nop telnop zaw hi. Zong hong bunzawkna om kha thei hi. I teldan zong kibang lo thei hi. Bektham lo-in Zolai bek a sim theite adingin hih laibu pen khuavak lutna kongvangneu bang hong hih ding zong i lametna khat hi.\n2. Lai lam tawh Pasian’ nasep tangzai sakna ding\nUS Zomi pawlpite sungah kei theih ciangciangin laihawm tawh Pasian nasep a sem kitawm mahnah hi. Onlinete ah sim theih ngaih theih et theih ding tam mahmah ta leh, khat veivei hun ngah lo, internet line hoih loh (leh) mit cidamna ding fon a ngawl a tangte pawl khat adingin a baihsa aa nek theih pah dingin a koihsak nuam zong ihi hi. Pawlpi ii mission nasep zong lai lam pan panpih nopna le Zomi sungah lai le thu tawh nasep a tangzai semsem na ding ngimna zong ahi hi.\n3. Khangthakte’ simtheih ding Zolai tawh kigelh lai (thu) a om den theihna ding\nKhangthakte sim ding Zolai tawh ki-at laibu om leh, a thu theihna bek khang lo-in a Zolai theihna tawh khangkhawm ding deihna ahi hi. Zolai a puah, a zuunkawm zong ihi hi. Khang thakte Zolai a hilh kawm zong i suak hi. Zolai tawh kihawm lai magazine ai zong, tua lo laihawm limlim tam hetlo hi. Zolai theisa i khangthakte in a sim ding uh om kei leh, a theihsa uh hong mangngilh ding uh hi. Tua idalna dingin amau sim ding Zolai tawh ki-at thuhoih tuamtuam laibu tuamtuam a om ding kisam hi. Tua mun ah i laibu in mun khat ah panmun hongla ding ngimna ahi hi.\nTutung pen amasa pen ahih manin kicing lohna, laimal khialhna tuamtuam om kha ding ahih manin laisimmi a kuama peuh in nong telsiamna ding uh kong ngen uh hi. Thului le teci panna hong puak nuamte kingah hi. Sum le paii tawh panpih nuamte bel kinial lo ding hi. I laibu pen khasim kal masa Nipi ni ta-in hawm dingin gelna om ahih manin thungetna ah zong hong phawk un.\nKhrihmas thupha lungnopna, suahtakna, hih laisim mikim tungah hong tungta hen. Amen.\nAgape Digest, Agape Digest 001, Endik pawl